title: José Froilán González

text: Kaudella González sai tallitoverikseen vuoden 1951 maailmanmestarin Fangion, joka oli palannut edellisvuonna kärsimänsä onnettomuuden järjestämältä sairauslomalta. Fangion paluun myötä myös González palasi taas lähelle huippua. Pisteitä tuli 13,5 ja MM-sarjassa kuudes tila. Fangio sijoittui toiseksi sarjassa 28 pisteellä ja Italian GP:n voitolla.


title: José Froilán González

text: Kaudella González palasi vielä korkeammalle kuin viime vuonna. Hän otti voiton samassa paikassa ja samalla autolla, kuin kolme vuotta sitten. Tuo voitto jäi hänen uran viimeiseksi MM-sarjassa. Tästä huolimatta pisteitä kertyi 25,14 ja tuloksena toinen sija yhteispisteissä.


title: Lucy Mancini

text:
Lucy Mancini on kuvitteellinen hahmo Mario Puzon romaanissa "Kummisetä" ja Francis Ford Coppolan ohjaamassa samannimisessä elokuvassa, joka kertoo italialaisamerikkalaisen rikollisperheen tarinan. Lucy on Sonny Corleonen tyttöystävä. Elokuvissa Lucyn osan näyttelee Jeannie Linero.
Vinnien isä Sonny oli tunnettu naistenmies, joka aloittaa seurustelun Lucy Mancinin kanssa vuonna 1945. Vaikka Sonny pitää huolta vaimostaan, hän tapaa Lucya ainakin kerran viikossa Lucyn asunnossa. Sonnyn saadessa surmansa mafiasodassa vuonna 1946, Lucy yrittää itsemurhaa.


title: Lucy Mancini

text: Romaanissa hän rakastuu tohtori Jules Segaliin pari vuotta Sonnyn kuoleman jälkeen, mutta elokuvassa "Kummisetä osa III" esiintyy Lucyn ja Sonnyn poika Vincent Mancini-Corleone, josta tulee 1970-luvulla Corleonen perheen uusi Kummisetä.


title: Vincent Mancini-Corleone

text:
Vincenzo (Vincent) ”Vinnie” Mancini-Corleone on kuvitteellinen hahmo Francis Ford Coppolan ohjaamassa elokuvassa "Kummisetä osa III", joka päättää amerikanitalialaisesta mafiaperheestä kertovan elokuvatrilogian. Vinnie on Sonny Corleonen ja Lucy Mancinin avioliiton ulkopuolisesta suhteesta syntynyt poika. Elokuvissa Vinnietä näyttelee Andy Garcia. Mario Puzon menestysromaanissa "Kummisetä" Lucy Mancinille ei kerrottu syntyneen lasta kaksi vuotta Sonnyn kuoleman jälkeen.
Vinnien isä Santino ”Sonny” Corleone oli tunnettu naistenmies, joka aloitti seurustelun Lucy Mancinin kanssa vuonna 1945. Elokuvassa "Kummisetä osa III" kerrotaan Vinnien syntyneen juuri ennen isänsä kuolemaa. Vinnie on Corleonen perheen nykyisten rikollistoimintoja hallitsevan Joey Zazan alainen ja tyytymätön tilanteeseensa.


title: Vincent Mancini-Corleone

text: Hän pyytää vuonna 1978 päästä setänsä Michael Corleonen alaisuuteen oppiakseen perheen tavoille. Selviydyttyään Zazan järjestämästä murhayrityksestä sekä onnistuttuaan pelastamaan setänsä hengen Don Altobellon ja Zazan tekemässä murhaiskussa Vinnie lopulta ampuu Zazan.


title: Vincent Mancini-Corleone

text: Vinnie ja pikkuserkkunsa Mary Corleone rakastuvat toisiinsa, mutta Michael Corleone ei hyväksy asiaa peläten tyttärensä turvallisuuden puolesta. Koko Corleonen perhe matkustaa Sisiliaan, missä vastustajat jälleen yrittävät murhata Michaelin. Väsynyt Corleone luovuttaa perheen johtajan paikkaansa Vincentille sillä ehdolla, että tämä eroaa tyttärestään. Vincent suostuu tähän ehtoon ja hänestä tulee uusi Don. Tätä tilannetta elokuvassa kuvaa kohtaus, jossa capot suutelevat hänen kättään ja kutsuvat häntä ”Don Vincenzo Corleone” ja ”Don Vincent Corleone” tunnustaen hänet näin uudeksi perheen johtajaksi.


title: Vincent Mancini-Corleone

text: Vincent järjestää Corleonen perheen kostoiskun oopperaesityksen aikana melodramaattisten sävelten soidessa. Esityksen jälkeen Vincent onnistuu pelastamaan setänsä viimeisestä murhayrityksestä, mutta harhaluoti tappaa Maryn.


title: Ted Danson

text: Ted Danson (oik. Edward Bridge Danson III, s. 29. joulukuuta 1947 San Diego, Kalifornia) on yhdysvaltalainen näyttelijä.


title: Ted Danson

text: Danson tunnetaan parhaiten roolistaan baarimikko Sam Malonena vuosina 1982–1993 esitetyssä tilannekomediasarjassa "Terveydeksi" ("Cheers"). Rooli toi hänelle useita palkintoehdokkuuksia. Hän oli yksitoista kertaa Emmy-ehdokkaana sarjassa paras miespääosa komediasarjassa ja voitti palkinnon kahdesti, vuosina 1990 ja 1993. Danson sai roolistaan myös kahdeksan Golden Globe -ehdokkuutta (sarjassa paras miespääosa televisiosarjassa, komedia tai musikaali) ja voitti palkinnon niin ikään kaksi kertaa, vuosina 1990 ja 1991. Sam Malonen roolin lisäksi hän sai tunnustusta myös työstään televisioelokuvassa "Something About Amelia", josta sai vuonna 1985 Golden Globen sarjassa paras miespääosa minisarjassa tai televisioelokuvassa, ja myös Emmy-ehdokkuuden.


title: Ted Danson

text: Danson esiintyi "Terveydeksi"-sarjan esittämisen aikaan myös useissa elokuvissa, tunnetuimpina "Kolme miestä ja baby" ("3 Men and a Baby") vuodelta 1987, jossa hän esiintyi Tom Selleckin ja Steve Guttenbergin kanssa, ja elokuvan jatko-osa "Kolme miestä ja pikkuneiti" ("3 Men and a Little Lady") vuodelta 1990. Ensimmäinen elokuva, jossa Danson näytteli, on "Poliisiauto 6-Z-4 ei vastaa" ("The Onion Field") vuodelta 1979. Aiemmin 1970-luvulla hän teki ensimmäisen vakituisen televisioroolinsa saippuasarjassa "Somerset", jonka lopettamisen jälkeen hän esiintyi vierailevissa rooleissa monissa muissa sarjoissa.


title: Ted Danson

text:
"Terveydeksi"-sarjan päättymisen jälkeen Danson esiintyi lyhytikäiseksi jääneessä tilannekomediasarjassa "Ink", joka alkoi vuonna 1996 ja kesti vain yhden tuotantokauden. Danson esitti lehtimaailmaan sijoittuvassa "Inkissä" Mike Loganin roolia ja toisessa pääosassa, Kate Montgomerynä, oli Dansonin vaimo Mary Steenburgen. Danson ja Steenburgen esiintyivät samana vuonna myös Jonathan Swiftin romaaniin perustuvassa minisarjassa "Gulliverin matkat". "Inkin" loputtua Danson sai vuonna 1998 pääosaroolin sarjasta "Tohtori Becker" ("Becker"), jota esitettiin kuusi kautta CBS-kanavalla vuosina 1998–2004. Hän sai tohtori John Beckerin roolista Golden Globe -ehdokkuuden vuonna 2001 (sarjassa paras miespääosa televisiosarjassa, komedia tai musikaali).
Syksyllä 2006 esitettiin lyhyeksi jäänyttä tilannekomediasarjaa "Ryhmä rämä" ("Help Me Help You"), jossa Danson esitti ryhmäterapeutti Bill Hoffmania. Vuosina 2007–2010 hän esitti korruptoitunutta miljardööriä Arthur Frobisheria draamasarjassa "Damages", josta hän sai yhden Golden Globe -ehdokkuuden, vuonna 2008 sarjassa paras miessivuosa televisiosarjassa, minisarjassa tai televisioelokuvassa, ja kolme Emmy-ehdokkuutta, vuonna 2008 sarjassa paras miessivuosa draamasarjassa ja vuosina 2009 ja 2010 sarjassa paras vieraileva miesnäyttelijä draamasarjassa. Vuosina 2009–2011 hän esitti päähenkilön pomoa George Christopheria HBO:n komediasarjassa "Bored to Death" ja vuosina 2011–2015 D. B. Russellia rikossarjassa "C.S.I." ("CSI: Crime Scene Investigation "). "C.S.I:n" päätyttyä syksyllä 2015 hän siirtyi esittämään samaa hahmoa sarjaan "C.S.I. Cyber" ("CSI: Cyber").


title: Ted Danson

text: Televisiosarjojen ohella Danson on jatkanut myös elokuvanäyttelemistä. Hän on esittänyt muun muassa pientä roolia sotaelokuvassa "Pelastakaa sotamies Ryan" ("Saving Private Ryan") vuodelta 1998 ja pääosarooleja televisioelokuvissa "It Must Be Love" (2004), "Knights of the South Bronx" (2005), josta oli ehdolla SAG-palkinnon saajaksi, ja "Our Fathers" (2005).


title: Ted Danson

text: Vuonna 1999 Danson sai tähden Hollywood Walk of Famelle.


title: Ted Danson

text: Danson on näyttelijänuransa ohella vaikuttanut aktiivisesti ympäristönsuojeluasioissa. Hän perusti vuonna 1987 Bob Sulnickin kanssa valtamerien suojelun puolesta puhuneen järjestön American Oceans Campaign (AOC), joka yhdistyi 2000-luvulla ympäristöjärjestö Oceanan kanssa. Danson on toiminut Oceanan johtokunnan jäsenenä. Hän on tehnyt valtamerien suojelusta myös kirjan "Oceana: Our Endangered Oceans and What We Can Do to Save Them" yhdessä toimittaja Mike D'Orson kanssa. Kirja julkaistiin vuonna 2011.


title: Ted Danson

text: Danson on ollut kolmesti naimisissa. Ensimmäinen, näyttelijä Randall ”Randy” Dansonin (o.s. Gosch) kanssa solmittu liitto alkoi vuonna 1970 ja päättyi eroon vuonna 1977. Vuonna 1977 hän meni naimisiin Casey Coatesin kanssa ja heillä on kaksi lasta, tyttäret Katherine ja Alexis. Liitto päättyi eroon vuonna 1993. Nykyinen avioliitto Mary Steenburgenin kanssa alkoi vuonna 1995.


title: Apollonia Vitelli-Corleone

text:
Apollonia Vitelli on kuvitteellinen hahmo Mario Puzon romaanissa "Kummisetä" ja Francis Ford Coppolan ohjaamassa elokuvassa "Kummisetä". Apollonia on italialaisamerikkalaisen Michael Corleonen ensimmäinen vaimo. Elokuvassa Apollonian osaa näyttelee Simonetta Stefanelli. Apolloniasta näytetään myös muutama takauma ja valokuva elokuvassa "Kummisetä osa III", Michaelin kertoessa ensimmäisestä vaimostaan lapsille.
Michael saapuu 1946 Sisiliaan ja tutustuu isänsä lapsuusmaisemiin Corleonen kylässä. Siellä hän kohtaa patikkaretkillään Apollonian ja rakastuu. Sisiliassa eletään huomattavasti konservatiivisemmin kuin Yhdysvalloissa ja Michael jotuu käymään läpi monimukaisia seurustelurituaaleja, ennen kuin nuori pari saa toisensa.


title: Apollonia Vitelli-Corleone

text: Apollonia ja Michael elävät onnellisina Don Tomassinon suojeluksessa, mutta Corleonen perheen viholliset saavat tietää Michaelin oleskelupaikan. He järjestävät Michaelin autoon pommin, mutta juuri ajamaan oppinut Apollonia haluaa osoittaa taitonsa ajamalla auton talon eteen. Auto räjähtää Michaelin silmien edessä, ja hänestä tulee leski nuorena. Tämä miehelle Sisiliassa harvinainen asema tekee hänestä yllättävän arvostetun.


title: Hozumi Hasegawa

text: Hozumi Hasegawa (, s. 16. joulukuuta 1980 Nishiwakissa, Hyogossa, Japanissa) on japanilainen uransa lopettanut nyrkkeilijä. Hän ryhtyi ammattilaiseksi vuonna 1999. Urallaan Hasegawa voitti kääpiösarjan WBC liiton mestaruuden, WBC liiton mestaruuden höyhensarjassa ja ylemmän kääpiösarjan WBC liiton mestaruuden.


title: Hozumi Hasegawa

text: Hasegawa oli Maailman nyrkkeilyneuvoston (WBC) tunnustama kääpiösarjan (53,5 kg) hallitseva maailmanmestari. Mestaruusottelussa hän voitti 16. huhtikuuta 2005 Thaimaan Veeraphol Sahapromin. Titteliään Hasegava puolusti 10 kertaa onnistuneesti. Hasegavan käymä ottelu Vusi Malingaa vastaan päättyi Nasagevan ensimmäisen erän tekniseen tyrmäys voittoon ensimmäisessä erässä Malingan käytyä kolmesti kanveesissa erän aikana. 14. heinäkuuta 2009 Hasegawa voitti Nestor Rochan teknisellä tyrmäyksellä ensimmäisessä erässä. Vuoden 2009 joulukuussa Hasegawa puolusti vyötä Alvaro Pereziä vastaan voittaen tämän neljännen erän teknisellä tyrmäyksellä. Seuraavassa ottelussaan Hasegava menetti WBC liiton tunnustaman mestaruuden hävittyään Fernando Montielille kamppailun neljännessä erässä teknisellä tyrmäyksellä. Tämän jälkeen Hasegava vaihtoi painoluokkaa nostaen painonsa höyhensarjaan. Ensimmäisessä höyhensarjassa käymässään ottelussa Hasegava voitti Juan Carlos Burgosilta WBC liiton mestaruuden hajaäänituomiolla mutta menetti sen heti ensimmäisessä puolustusottelussaan Jhonny Gonzalezille. Tämän jälkeen seuraavan valtaliittojen tunnustaman maailmanmestaruusottelun Hasegava kävi vuonna 2014, jolloin hän hävisi ylemmän kääpiösarjan IBF liiton tunnustamassa mestaruusottelussa Kiko Martinezille. Hasegava palasi mestariksi vuonna 2016 voittamalla Hugo Ruizin ylemmän kääpiösarjan WBC liiton tunnustamassa maailmanmestaruusottelussa Ruizin luovutettua kamppailun yhdeksännen erän jälkeen. Hasegawa ilmoitti lopettavansa nyrkkeilemisen vuoden 2016 joulukuussa.


title: Kuujärvi

text: Kuujärvi () on maalaiskunta ja sen keskuskylä Karjalan tasavallan Aunuksen piirissä Venäjällä. Se sijaitsee Pitkäjärven ja Laajajärven sekä niitä yhdistävän Syrjänjoen (ven. "Kirga") rannoilla 52 kilometriä Aunuksesta itään. Kylässä on 564 ja kunnassa 580 asukasta (vuonna 2012).


title: Kuujärvi

text: Kuujärven kunnan pinta-ala on 288,1 neliökilometriä. Se rajoittuu lännessä Aunuksen piirin Kuittisen kuntaan ja muissa ilmansuunnissa Leningradin alueeseen. Pinta-alasta valtaosa on metsää.


title: Kuujärvi

text: Kunnan alueella virtaavat Kovasoja (ven. "Kovaš"), Saraoja ("Sara") ja Haukioja ("Avgui"). Järviä ovat Pitkäjärvi ("Dolgoje"), Laajajärvi ("Lojanskoje"), Kaarnisjärvi ("Karniž") ja Taaskalanjärvi ("Taškenskoje"). Hyötykaivannaisiin kuuluvat hiekka ja sora. Suojeltuja luonnonmuistomerkkejä ovat viisi suoaluetta.


title: Kuujärvi

text: Kuujärvi on itse asiassa kyläryhmä, joka käsittää vuonna 1957 yhdistetyt Joensuun (ven. "Ustje"), Paloniemen ("Palnavolok"), Solan ("Kirga") ja Syrjän ("Mihailovskoje") kylät. Niiden lisäksi kuntaan kuuluu kaksi kylää: Hidniemi (ven. "Gižino") ja Taaškala ("Taškenitsy"). Vuoden 2010 väestönlaskennan mukaan kunnan asukkaista 48 % on kansallisuudeltaan karjalaisia, 47 % venäläisiä, 3 % ukrainalaisia ja 1 % valkovenäläisiä.


title: Kuujärvi

text: Seudun kanta-asukkaat ovat lyydiläisiä. Kuujärvi mainitaan ensimmäisen kerran Novgorodin Äänisen viidenneksen verokirjassa vuonna 1563 nimellä "Lojanitsy". 1700-luvulla se muodosti Aunuksen kihlakuntaan kuuluneen volostin eli kunnan ja myöhemmin Vaasenin volostiin kuuluneen ortodoksisen seurakunnan. Kuujärven kirkko paloi vuonna 1928.


title: Kuujärvi

text: Vaasenin Kuujärven kyläkunnassa (ven. "Mihailovskoje selskoje obštšestvo") oli vuonna 1905 kaksitoista kylää, joissa oli yhteensä lähes 1 600 asukasta. 1920-luvulla muodostettiin Aunuksen piirin Kuujärven kyläneuvosto ("Mihailovski selsovet"), jossa vuonna 1926 oli 2 200, mutta vuonna 1933 enää 1 900 asukasta. Kuujärven kylän eli "Lojanitsyn" osia olivat Agveh ("Jakovlevskaja"), Joensuu, Kukoiniemi ("Kukoi-navolok"), Paloniemi, Sola, Syrjä ja Ylitši ("Njuhovo"). Lisäksi kyläneuvostoon kuuluivat kauempana sijainneet Hidniemi, Metsoiniemi ("Mošnitšje"), Novikoinkylä ("Novikovo") ja Taaškala. Asukkaista valtaosa oli karjalaisia. Venäläisiä asui kyläneuvoston alueella 152 henkeä vuonna 1926 ja 19 vuonna 1933.


title: Kuujärvi

text: Jatkosodassa vuosina 1941–1944 Kuujärvi oli Suomen miehittämänä. Sodan aikana sen maisemat innoittivat Yrjö Jylhää, joka sai aiheen runoonsa "Kuujärvi":


title: Kuujärvi

text: Kyseisen runon on Uuno Klami säveltänyt balladiksi baritonille ja orkesterille "Laulu Kuujärvestä".


title: Kuujärvi

text: Kuujärven kautta kulkee Uslankan ja Mäkriän välinen maantie. Kylästä on linja-autoyhteys Aunukseen.


title: Kuujärvi

text: Kunnassa toimii karjatiloja, sahalaitoksia, lohenkasvattamoja ja metsänhoitoalueen konttori. Keskuskylän palveluihin kuuluvat lastentarha, koulu, kulttuuritalo, pieni poliklinikka, posti ja kaksi kauppaa. Kylässä on kirkko.


title: Kuujärvi

text: Pitkäjärven ja Laajajärven rannalla on kivikautisia asuinpaikkoja. Paloniemen kylällä on historiallisen asutuksen status. Rakennusmuistomerkkeihin kuuluvat Paloniemen ja Hidniemen 1800–1900-lukujen vaihteessa pystytetyt asuintalot. Paloniemelle suunnitellaan lomakylää.


title: Don Tomassino

text: Kuvitteellinen henkilö Don Tomassino on italialaisamerikkalaisen rikollisperheen johtajan Vito Corleonen liittolainen Mario Puzo'n menestysromaanissa Kummisetä ja Francis Ford Coppolan ohjaamassa Kummisetä -elokuvatrilogiassa. Elokuvissa Don Tomassinon osassa esiintyy kolme näyttelijää, Kummisetässa osaa näyttelee "Mario Cotone", Kummisetä II -elokuvassa "Corrado Gaipa" ja Kummisetä III -elokuvassa "Vittorio Duse".


title: Don Tomassino

text: Vito Corleonen lähdettyä vuosisadan vaihteessa verikostoa pakoon hänen poikansa Michael saapuu 1946 Sisiliaan ja tutustuu isänsä lapsuusmaisemiin Corleonen kaupunkiin. Heillä ei ole siellä enää sukulaisia, mutta paikallinen Kummisetä Don Tomassino majoittaa Michaelin lääkärinä toimivan enonsa luo. Don myös auttaa Michaelia hänen kosiessaan Apollonia Vitelliä.


title: Don Tomassino

text: Kummisetä -elokuvan jatko-osissa Don Tomassino auttaa 1920-luvulla Vito Corleonea kostamaan perheensä puolesta ja 1970-luvulla tämän poikaa Michael Corleonea ja Vinnie Corleonea taistelussa Corleonen perheen vihollisia vastaan.


title: Tulemajärvi

text: Tulemajärvi (, ) oli historiallinen Aunuksen Karjalan kunta ja kylä nykyisen Prääsän piirin länsiosassa Karjalan tasavallassa Venäjällä.


title: Tulemajärvi

text: Venäjän keisarikunnassa Tulemajärven kunta kuului Aunuksen kuvernementin Aunuksen kihlakuntaan. Sen naapurikuntia olivat idässä Vieljärvi ja etelässä Vitele sekä Suomen puolella lännessä Salmi ja pohjoisessa Suojärvi. Tulemajärven kunnan kyliä olivat muun muassa Kolatselkä, Saarimäki, Tulemajärvi, Lahdenkylä, Mantere, Koivuniemi ja Repoila. Tulemajärven kunta lakkautettiin Neuvostoliitossa 1920-luvulla ja liitettiin osaksi Vitelen piiriä. Vitelen piiri lakkautettiin 1930-luvulla ja entinen Tulemajärven alue on tullut kuulumaan Prääsän piiriin.


title: Peitekuvaus

text: Peitekuvauksella tarkoitetaan topologiassa topologisen avaruuden "X" jatkuvaa surjektiivista kuvausta "p":"C" → "X", missä "C" on toinen topologinen avaruus, jolla on se ominaisuus, että kaikilla "X":n alkioilla "x" on olemassa avoin ympäristö "U" siten, että "U":n alkukuva kuvauksessa "p" on yhdiste erillisistä avoimista joukoista, joista kukin kuvautuu kupauksessa "p" homeomorfisesti "U":lle.


title: Peitekuvaus

text: Peiteavaruutta kutsutaan toisinaan myös peitteeksi. Peitekuvauksen "C"→"X" maalijoukkoa "C" sanotaan "X":n peiteavaruudeksi. Jokaisesta "X":n alkion "x" alkukuvaa kutsutaan säikeeksi. Yleensä kommutoivissa kaavioissa "C" asetetaan "X":n yläpuolelle, jolloin "p" osoittaa "alaspäin". Tätä sanotaan kuvauksen nostoksi, tai tarkemmin, p-nostoksi


title: Peitekuvaus

text: Erikoistapauksena saadaan avoin peite, missä "C" on erillinen yhdiste avoimista joukoista "X". Mielivaltaisen joukon "S" peite on erikoistapaus, kun "S":ssä on määritelty diskreetti topologia, eli mielivaltainen "S":n osajoukko on avoin.


title: Hiihtosauva

text: Hiihtosauvat eli suksisauvat (tunnetaan myös joillakin murrealueilla keppinä tai porkkina) ovat pari kädessä pidettäviä hiihtämisen apuvälineitä, joita käytetään tasapainon hallintaan ja vauhdin antamiseen. Sauvan toisessa päässä on terävä kovametallikärki, joka pureutuu jäähän, ja sen yläpuolella "sompa" eli kerkkä tai suovero, joka estää sauvaa painumasta syvälle lumeen.


title: Hiihtosauva

text: Entisaikaan sompa tehtiin rottinkirenkaasta (Calameae-palmujen sukua), joka oli kiinnitetty säteettäisesti nahkahihoilla sauvaan. Nyt sommat ovat polyeteenimuovivalua, joihin piikkiosa on integroitu. Porkka oli kauan sitten hiihtosauvan päässä somman tilalla oleva, pahkasta tehty kuppimainen kappale, jota käytettiin metsästyksessä. Nykyisin porkkana pidetään nuottakalastuvälinettä, jossa sauvaan kiinniteltyllä kuppimaisella osalla tarvotaan ilmakuplia veteen, jotta kalat pysyisivät pyydystä nostettaessa sen perukoilla. Kainuussa porkka oli maidonsekoitukseen käytettävä sauva.


title: Hiihtosauva

text: Suksisauvan varren toisessa päässä on kahva, joka oli entisaikoina nahkaa, nykyisin muovia. Kahvaa on yleensä hieman muotoiltu eteenpäin taipuvaksi, ja siinä on usein korkkipinta. Kahvaan kuuluu säädettävä rannehihnalenkki tai ns. hansikas-hihna, joka kiinnittyy ranteen ympäri kätevästi tarranauhalla.


title: Hiihtosauva

text: Kahva ja sompa on kiinnitetty sauvaputkeen kuumaliimalla, ja ne ovat vaihdettavia osia. Nykyisin sauvaputki valmistetaan hiilikuidusta, lasikuidusta tai niiden yhdistelmästä tai joskus myös alumiinista. Aiemmin materiaalina oli puu, vaneri ja sotien jälkeen aina noin 1970-luvulle asti yleensä bambu (Pseudosasa amabilis, Tonkin Cane, Tea Stick Bamboo). Samaa bambumateriaalia käytettiin ennen myös hyppyseipäissä ja onkivavoissa. Sauvojen valmistuksessa ja suunnittelussa pyritään alhaiseen painoon, riittävään jäykkyyteen ja kestävyteen, vähäiseen ilmanvastukseen ja hyvään ergonomiaan.


title: Hiihtosauva

text: FIS:n spesifikaatiot rajoittavat maastohiihtokipailuissa sauvan sallitun pituuden välille vyötärö - hiihtäjän pituus-10 cm. Molempien sauvojen tulee olla saman pituiset ja hiihtäjällä sauvat molemmissa käsissä. Sauva ei saa olla teleskooppinen, eikä sen pituus saa muuttua, mutta sauvat saavat olla rakenteeltaan epäsymmetriset (o./v.).


title: Hiihtosauva

text: Eri hiihtotyyleille ja -lajeille on omanlaisensa sauvat, joiden sopiva pituus riippuu hiihtäjän pituudesta ja hiihtolajista.


title: Hiihtosauva

text: Pituussuositukset:


title: Porkka

text: Porkka on suomalainen sukunimi. Porkka tarkoittaa hiihtosauvaa.


title: Porkka

text: Porkka-nimisiä kuuluisia henkilöitä:


title: Mirja Pyykkö

text: Mirja Helena Pyykkö-Larsson (o.s. Tommila; s. 24. heinäkuuta 1946 Oulu) on suomalainen toimittaja, joka teki yli kahdenkymmenen vuoden ajan erilaisia haastatteluohjelmia Yleisradion televisioon. Hän on voittanut neljä Telvistä ja yhden Venla-patsaan.


title: Mirja Pyykkö

text: Mirja Pyykkö toimi Yleisradion toimittajana 39 vuotta. Ensimmäiset vuodet hän oli freelancerina. Pyykön ensimmäinen suora lähetys oli vuonna 1969 nuortenohjelma "Laajakulmassa". Hänen ohjelmiaan ovat olleet muun muassa "Yöstudio", "Haastattelijana Mirja Pyykkö", "Jos", "Kahden kesken", "Miksi juuri hän" ja "Kuvat, jotka muuttivat maailmaa". Pyykkö on juontanut myös ohjelmaa "Kansakunnan perilliset".


title: Mirja Pyykkö

text: Pyykkö on usein ohjelmissaan nostanut esiin tärkeitä aiheita kuten tasa-arvon, syöpäsairaiden lasten aseman, laman vaikutukset ja kotimaisen työn ja työpaikat sekä eläinten ja maahanmuuttajien asiat. Pyykön ohjelmille on tyypillistä amerikkalainen "terapiakeskustelun" tyyli, ja vieraita on valtaosassa ohjelmista vain yksi.


title: Mirja Pyykkö

text: Mirja Pyykkö sai aikoinaan porttikiellon eduskuntaan. Hän haastatteli työttömiä eduskuntatalon portailla. Hän sai porttikiellon myös HYKSiin kymmeneksi vuodeksi, kun hän kuvasi Helsingin Lastenklinikalla osasto K10:n surkeaa tilaa. Vielä 1980-luvulla osastolla ei ollut omaa lääkäriä eikä lapsia nukutettu edes luuydinnäytteitä otettaessa. Pyykkö sai aikaan keräyksen, joka tuotti yli 4 miljoonaa silloista markkaa.


title: Mirja Pyykkö

text: Pyykön 1990-luvulla lanseeraama kotimaisuuskampanja "30 markkaa viikossa tuo 30 000 työpaikkaa vuodessa" pyrki kertomaan suomalaisille, että käyttämällä pienen lisäsumman kotimaisiin tuotteisiin suomalaiset voivat lisätä työpaikkoja Suomessa merkittävästi.


title: Mirja Pyykkö

text: Mirja Pyykkö sai vuonna 1982 naistoimittajien "Kellokas-palkinnon" Helsingin lastenklinikan osasto kymmentä käsitelleestä ohjelmasta. Samana vuonna hän oli presidentin valitsijamies. Vuonna 1996 Suomen liike- ja virkanaisten liitto myönsi Pyykölle "Vuoden nainen" -palkinnon. Pyykkö tunnetaan myös aktiivisena eläinten oikeuksien puolustajana, ja vuonna 2004 Helsingin eläinsuojeluyhdistys myönsi hänelle Eläinsuojelun Topelius-palkinnon.


title: Mirja Pyykkö

text: Pyykkö jäi keväällä 2006 eläkkeelle toimittajan työstään. Takana on 39 televisiotyövuotta ja noin 700 ohjelmaa. Avioliitosta kuvataiteilija Kimmo Pyykön kanssa hänellä on kaksi lasta. Nykyinen aviopuoliso Alf Larsson on säveltänyt kappaleita, joihin Pyykkö on tehnyt sanat ja Tuula Amberla on levyttänyt ne.


title: Evo Morales

text: Juan Evo Morales Ayma (s. 26. lokakuuta 1959) on ollut Bolivian presidentti 22. tammikuuta 2006 lähtien. Häntä kutsutaan yleensä nimellä Evo [ˈeβ̞o].


title: Evo Morales

text: Morales on vuonna 1987 perustetun "Movimiento al Socialismo" -puolueen (MAS) johtaja ja "cocalero"-liikkeen johtaja. Hän vastustaa Yhdysvaltain pyrkimystä hävittää kokapensaan viljely Chaparen provinssissa. Morales osallistui myös vuoden 2002 presidentinvaaliin, mutta jäi toiseksi. Hän oli osallisena vuosien 2003 ja 2005 protesteissa, jotka kaatoivat kaksi maan presidenttiä.


title: Evo Morales

text: Morales on syntyperältään aimara ja kotoisin Orinocan kaivoskaupungista Oruron departementista. Perhe muutti monien muiden tavoin 1980-luvulla trooppiseen Itä-Boliviaan Chaparen provinssiin maanviljelijöiksi. Morales on saanut toisen asteen koulutuksen ja sanoo saaneensa lisäkoulutusta "elämän koulussa". Hän oli mukana Cochabamban protesteissa (niin sanottu vesisota), kun vedenjakelu yksityistettiin yhdysvaltalaiselle Bechtelille.


title: Evo Morales

text: 1990-luvun talousuudistusten myötä myös kaivostyöläiset alkoivat viljellä kokaa maanviljelijöiden lisäksi. Presidentti Hugo Banzer Suárezin hallitus aloitti USA:n tukeman kampanjan tuhota kokapensaan viljely maasta. Morales perusti "cocalerojen" liikkeen, joka tuki kokanviljelijöitä. Cocalerosien johtajana Morales valittiin 1997 Chaparen ja Carrasco de Cochabamban provinssien edustajana senaattiin, jolloin hän sai jopa 70 % äänistä piiristään. Tammikuussa 2002 Morales erotettiin kongressista Sacabassa tapahtuneiden levottomuuksien vuoksi, joissa neljä kokanviljelijää, kolme sotilasta ja poliisi saivat surmansa.


title: Evo Morales

text: Morales ilmoitti asettuvansa ehdokkaaksi 27. kesäkuuta 2002 presidentinvaaliin. Maaliskuussa hänen erottamisensa kongressista todettiin laittomaksi, mutta hän ei ottanut takaisin paikkaansa ennen uuden kongressin kokoontumista elokuussa 2002. MAS ei saanut gallupeissa kuin 4 %:n kannatuksen, mutta se kehotti äänestäjiä äänestämään omatuntonsa mukaan ja kampanjoi etenkin Yhdysvaltain vaikutusvaltaa vastaan. MAS sai lopulta 20,94 % äänistä, josta Morales kiitti etenkin Yhdysvaltain suurlähettilästä, jonka lausunnot nostivat puolueen kannatusta. MAS jäi lopulta hallituksen ulkopuolelle, ja presidentiksi valittiin Gonzalo Sánchez de Lozada, joka pakotettiin eroon lokakuussa 2003 niin sanotuissa kaasulevottomuuksissa.


title: Evo Morales

text: MAS ei osallistunut ammattiliiton järjestämään yleislakkoon 29. syyskuuta 2003 vastalauseena seitsemän mielenosoittajan surmasta kaasulevottomuuksien aikana. Sen sijaan se keskittyi vuoden 2004 paikallisvaaleihin. Morales oli myös mukana organisoimassa kesäkuun 2005 protesteja, jotka johtivat presidentti Carlos Mesan eroon.


title: Evo Morales

text: Levottomuuksien vuoksi vuoden 2007 vaalit järjestettiin ennenaikaisesti jo joulukuussa 2005. Ennakolta MAS oli tasoissa keskustan ja oikeiston Jorge Quirogan ja Samuel Doria Medinan kanssa. Morales valitsi varapresidenttiehdokkaakseen matemaatikko ja sosiologi Álvaro García Lineran, joka on vasemmistoideologi ja taistellut Felipe Quispen kanssa alun perin Che Guevaran perustamassa "Ejército Guerrillero Túpac Katari" -liikkeessä.


title: Evo Morales

text: 4. joulukuuta MAS sai kyselyissä 32 % äänistä. Kaikki kolme merkittävintä puoluetta lupasivat kansallista solidaarisuutta, öljy- ja kaasuvarojen jonkinasteista kansallistamista ja varojen käyttämistä kansan hyväksi.


title: Evo Morales

text: Ovensuukyselyjen perusteella Moralesin uskottiin saavan 42–45 % äänistä ja Quriogan 33–37 %. Joulukuun 22. päivään mennessä laskettujen äänten mukaan Morales sai 53,899 % äänistä, joten hänet valittiin suoraan presidentiksi. Hän osallistui 21. tammikuuta 2006 alkuperäiskansan seremoniaan Tiwanakussa, missä hänet kruunattiin aimaroiden "Apu Mallkuksi", ennen kuin vannoi virkavalansa seuraavana päivänä La Pazissa.


title: Evo Morales

text: Morales elää varsin vaatimattomasti. 28. tammikuuta hän leikkasi palkastaan 57 % ja elää 1875 Yhdysvaltain dollarilla kuussa, minkä myös hänen ministerinsä saavat. Koska hän on naimaton, hänen sisarensa on maan ensimmäinen nainen.


title: Evo Morales

text: Valintansa jälkeen Morales liittoutui läheisesti Venezuelan Hugo Chávez in ja Kuuban Fidel Castron kanssa anti-imperialistiseen allianssiin. Hän on sanonut Yhdysvaltain ajaman FTAA-vapaakauppasopimuksen olevan keino laillistaa Amerikkojen kolonisointi. Kuuba, Venezuela ja Bolivia solmivat sen vastineeksi "Kansojen kauppasopimuksen". Chávez ja Morales ovat julistaneet luovansa "hyvän akselin" köyhien ja alkuperäisväestön hyväksi vastineeksi Washingtonin ja sen liittolaisten muodostamalle "pahan akselille."


title: Evo Morales

text: 1. toukokuuta 2006 Morales allekirjoitti lain, jolla Bolivian kaasuvarat kansallistettiin. Armeija miehitti kaasukentät seuraavana päivänä. Määräys sattui tarkoituksella kansainväliseksi työn päiväksi. Kentillä toimiville yhtiöille annettiin kuusi kuukautta aikaa uusia sopimuksensa. Kansallistamisen jatkaminen jouduttiin pysäyttämään varojen puutteen vuoksi.


title: Evo Morales

text: Moralesin tavoitteena on maauudistus, jolla jaettaisiin 200 000 km² maata (noin 2×Portugalin pinta-ala) enimmäkseen alkuperäisväestöä edustaville talonpojille. Ensimmäiset 2300 jaettua palstaa olivat valtion, mutta suuri osa viljelysmaasta on ollut jo siirtomaa-ajoista espanjankielisen eliitin hallussa. Bolivian maanviljelijöiden järjestö Confederación Agropecuaria Nacional (Confeagro) on uhannut perustaa "itsepuolustusjoukkoja" estääkseen maiden takavarikon.


title: Evo Morales

text: 6. elokuuta 2006 avattiin perustuslakia säätävä kokous, jonka on tarkoitus korvata maan vuodelta 1967 oleva perustuslaki. Moralesin tavoitteena on aiempaa keskitetympi valtio, mutta neljä rikkainta (Santa Cruz, Pando, Beni, Tarija) maan yhdeksästä departementista äänesti hajautetumman mallin puolesta, jossa ne saisivat pitää suuren osan tuloistaan. Itäisestä "puolikuusta" Santa Cruz on rikkain, koska siellä sijaitsevat merkittävimmät öljy- ja kaasukentät ja hedelmällisin viljelysmaa. Moralesin MAS sai perustuslakia säätävään kokoukseen 135 paikkaa 255:stä. MAS ja oppositio riitelivät tämän jälkeen siitä, mitkä osat perustuslaista voidaan hyväksyä yksinkertaisella enemmistöllä ja mihin vaaditaan kahden kolmasosan enemmistö. Itäisissä osavaltiossa "autonomistas" ja Unión Juvenil Cruceñista järjestivät protesteja ja syyskuussa päivän mittaisen yleislakon Santa Cruz Moralesin perustuslakiuudistusta vastaan.


title: Evo Morales

text: Moralesin köyhyydenvähentämishankkeisiin kuuluu seitsemän miljardin Yhdysvaltain dollarin investointi julkisiin hankkeisiin. Lisäksi tavoitteena on opettaa 1,2 miljoonaa bolivialaista lukemaan ja eliminoida lukutaidottomuus vuoteen 2008 mennessä. Lukutaitokampanjassa käytetään kuubalaista "Yo sí puedo" -ohjelmaa.


title: Evo Morales

text: Syyskuussa 2006 Morales ilmoitti kolmen sotilastukikohdan perustamisesta maan itärajalle huumekaupan pysäyttämiseksi. Tämä on herättänyt huomiota Washingtonissa saakka, koska Bolivia ja Venezuela solmivat keskinäisen sotilasyhteistyösopimuksen.


title: Evo Morales

text: Helmikuussa 2008 Bolivian hallitus päätti alkaa maksaa eläkkeitä. Päätös vaikutti noin 700 000 yli 60-vuotiaaseen bolivialaiseen. Ennen ilman minkäänlaista eläkettä olleet saivat valtiolta 200 bolivianon eläkkeen (noin 19,50 US$) kuussa.


title: Evo Morales

text: Huhtikuussa 2009 Morales sekä joukko hänen kannattajiaan olivat nälkälakossa, kunnes Bolivian senaatti hyväksyi lainmuutoksen, joka mahdollistaa Moralesille jatkokauden.


title: Evo Morales

text: Vuonna 2010 Yhdistyneiden kansakuntien kehitysohjelma (UN Development Program, UNDP) antoi tunnustusta Bolivian ohjelmille, joilla tähdätään köyhyyden poistamiseen. UNDP:n mukaan Bolivian köyhyysprosentti oli pudonnut viimeisen 12 vuoden aikana 41 prosentista 32 prosenttiin. Raportissa kiitettiin myös menestystä lukutaito-ohjelmassa, terveydenhuollon kehittämisessä ja äärimmäisen köyhyyden poistamisessa. Myös ravitsemustilanteen ja ikääntyvien ihmisten elämäntilanteen paranemista kiiteltiin. Bolivassa toimiva YK:n edustaja Yoriko Yasukawa totesi nopean kehityksen olevan maan hallituksen ansiota, jonka ensisijainen tavoite on ihmisten hyvinvoinnin kehittäminen.


title: Evo Morales

text: Morales voitti joulukuussa 2009 järjestetyt presidentinvaalit jo ensimmäisellä kierroksalla, saaden taakseen 63% annetuista äänistä ja jatkoi näin toiselle presidenttikaudelleen. Moralesin voitto oli vielä selvempi kuin vuonna 2005 ja tätä voidaan pitää vahvana mandaattina Moralesin ajamien sosiaalisten uudistusten jatkamiselle. Lisäksi Moralesista tuli ensimmäinen presidentti sitten vuoden 1964, joka on valittu toiselle peräkkäiselle jatkokaudelle.


title: Evo Morales

text: Vuoden 2010 toukokuussa Morales kävi valtiovierailulla Suomessa ja piti puheen Helsingin yliopistolla.


title: Evo Morales

text: Kööpenhaminan ilmastokokouksen tuloksiin tyytymätön Morales kutsui Boliviaan koolle vaihtoehtoisen ilmastokonferenssin, jossa vaadittiin teollisuusmailta luvattuja mittavampia päästöleikkauksia. Moralesin näkemyksen mukaan Kööpenhaminassa ei kuunneltu riittävästi kehitysmaita ja Cochabambassa järjestetty kokous toimi vaihtoehtoisena foorumina. Kokoukseen osallistui kaikkiaan 35 000 ihmistä 142 maasta, joka oli puolet odotettua enemmän. Ilmastokriisin syyksi kokous katsoi kapitalismin, joka elämän kunnioittamisen sijaan pitää äiti maata raaka-aineiden lähteenä ja ihmisiä tuotannon ja kulutuksen välineinä. Konferenssi päätti myös järjestää vuonna 2011 maailmanlaajuisen äänestyksen ilmastomuutoksen vaatimista toimista.


title: Evo Morales

text: Vappuna 2010 Morales ilmoitti kansallistavansa neljä voimalaitosyhtiötä, ottaen näin 80% Bolivian sähköntuotannosta valtion haltuun. Moralesin mukaan peruspalvelut eivät voi olla yksityistä liiketoimintaa ja ne otetaan takaisin bolivialaisille. Moralesin toimet ovat olleet erittäin suosittuja alkuperäiskansojen keskuudessa, jotka kokevat yritysten ryövänneen luonnonvarat ja jättäneet köyhiä hyödyttävät investoinnit vähiin. Kriitikoiden mukaan Morales karkottaa toimillaan kansainväliset investoinnit ja toimii enemmän alkuperäisväestön, kuin kaikkien bolivialaisten etujen mukaan.


title: Evo Morales

text: Marraskuussa 2011 Bolivia ja USA palauttivat maiden välille diplomaattisuhteet, jotka oli katkaistu vuonna 2008.


title: Evo Morales

text: Vuonna 2011 Morales ajautui vastakkain alkuperäiskansojen kanssa kiistassa valtatien rakentamisesta Amazonasin sademetsien kautta Bolivian pohjoisosiin. Aiemmin Moralesia tukeneet alkuperäiskansat syyttivät Moralesia taloudellisen kehityksen asettamisesta sademetsien suojelun edelle ja organisoivat isoja mielenosoituksia tietä vastaan. Protestit kärjistyivät väkivaltaiseksi kun poliisi hajotti protestoijien leirin. Tästä seuranneen kohun myötä maan puolustusministeri ja sisäministeri erosivat. Morales puolestaan jäädytti tien rakentamisen ja lupasi viedä hankkeen kansanäänestykseen alueilla joihin tie vaikuttaisi. Moralesia on syytetty aimaroiden ja ketšuoiden suosimisesta tieprojektin kautta. Morales itse on pitänyt tien rakentamista välttämättömänä Bolivian kehitykselle, mutta kiista on vaikuttanut negatiivisesti Moralesin kannatuslukemiin. Saman vuoden lokakuun lopulla Morales ilmoitti, että tiesuunnitelmaa muutetaan ja tie ei enää kulje sademetsän suojelualueen läpi.


title: Evo Morales

text: Moralesilla on kahden eri naisen kanssa kaksi avioliiton ulkopuolista lasta, Eva Liz Morales Alvarado (s.1994) ja Alvaro Morales Peredo. Morales kiisti aluksi isyytensä tyttöön, ja myönsi sen vasta kongressin painostuksen jälkeen. Pojan elatusmaksurästit otettiin hänen palkastaan vuonna 2004 Bolivian perustuslakituomioistuimen päätöksen jälkeen.


title: World Championship Wrestling

text: WCW, eli World Championship Wrestling, oli ensin NWA:n, sitten Ted Turnerin omistuksessa oleva painipromootio. WCW nousi lopulta USA:n toiseksi suureksi promootioksi, ja johtikin World Wrestling Federationiä katsojaluvuissa vuosina 1996–1998. WCW kuitenkin hiipui, ja lopulta Ted Turner pani sen myyntiin vuonna 2001, jolloin WWF osti sen. WCW:n tuhosta on kiistelty paljonkin painifanien keskuudessa, ja syitä väitetäänkin olevan useita. Kuuluisimpia syitä ovat muun muassa:


title: World Championship Wrestling

text: Kuuluisimpia showpainijoita ja esiintyjiä WCW:ssä:


title: NWo

text:
New World Order (nWo) oli yksi amerikkalaisen vapaapainin kuuluisimpia ryhmittymiä.
nWo sai alkunsa vuonna 1996 WCW:n Bash at Beach -tapahtumassa, jossa Scott Hall ja Kevin Nash ottelivat Randy Savagea, Lex Lugeria ja Stingiä vastaan. Ottelun lopussa Hulk Hogan juoksi kehään antamaan Leg Dropin Randy Savagelle. Ottelun jälkeen Hogan piti puheen, jossa hän kertoi vihaavansa faneja ja tehneensä kaiken rahasta. Näin nWo syntyi ja Hulk Hoganista tuli Hollywood Hogan, ilkeä, petollinen ja manipuloiva mies.


title: NWo

text: nWo kasvoi ja kuihtui jatkuvasti. Se myös jakautui kahdeksi Kevin Nashin ja Hulk Hoganin keskinäisen vihoittelun takia. Jakaantumisessa syntyi "nWo Wolfpac" (Kevin Nashin johtama) ja "nWo Hollywood" (Hulk Hoganin johtama). Lukuisten kieroiluiden ja taisteluiden jälkeen nämä kaksi ryhmittymää yhdistyivät jälleen, kunnes nWo lakkautettiin vuonna 2000 ja WWF osti WCWn vuonna 2001.


title: NWo

text: Vuoden 2002 alussa nWo palasi WWE:hen. Sen muodostivat nyt Hollywood Hulk Hogan, Scott Hall ja Kevin Nash. WrestleMania X-8:ssa Hulk Hogan kohtasi Dwayne Johnsonin (The Rock) ja Scott Hall kohtasi Stone Cold Steve Austinin. Scott Hall hävisi Stone Coldille, kuten myös Hulk Hogan. Hulk Hogan oli kuitenkin "hyvä häviäjä" ja kätteli The Rockin kanssa. Scott Hall ja Kevin Nash eivät pitäneet tästä ja he hyökkäsivät Hulk Hoganin kimppuun, jolloin The Rock tuli pelastamaan tilanteen. Lopuksi Hogan ja Rock poseerasivat faneille ja Hulk Hogan lähti nWo:sta.


title: NWo

text: Hulk Hoganin eroamisen myötä Kevin Nashista tuli nWo:n uusi johtaja. Hoganin tilalle otettiin entinen nWo:n jäsen, X-Pac (Sean Waltman). Muita liittyjiä olivat muun muassa Ric Flair, Booker T, Big Show (Big Show oli myös WCW-aikoina jäsenenä nimellä The Giant.) ja paluun tehnyt Shawn Michaels. Scott Hall erotettiin kuitenkin WWEstä pian, ja Nash loukkaantui jatkuvasti. Johtuen näistä sekoista koko nWo:n taru päättyi vuoden 2002 kesällä.


title: NWo

text: Viimeksi new World orderin paluuta huhuttiin vuoden 2006 syksynä, kun tuli kuluneeksi 10 vuotta sen ensimmäisestä tulemisesta. New World orderin oletettiin asettuvan uudelleen muodostettua D-Generation-X -ryhmittymää vastaan. nWo'n kokoonpanossa oletettiin ainakin olevan Hulk Hogan, mutta muita alkuperäisjäseniä ei uskottu näkyvän. Yhden paikan uskottiin täyttävän Harry Smith, legendaarisin British Bulldogin poika. Huhut osoittautuivat kuitenkin vääriksi.


title: Genco Abbandando

text:
Genco Abbandando on kuvitteellinen hahmo Mario Puzon romaanissa "Kummisetä" ja Francis Ford Coppolan ohjaamassa elokuvassa "Kummisetä osa II". Elokuvassa Abbandandoa esittää Frank Sivero. Abbandando on italialaisamerikkalaisen rikollisperheen päämiehen neuvonantaja, "consiglieri".
Pienenä Genco Abbandando perheineen muuttaa 1800-luvun lopussa Yhdysvaltoihin Corleonen kaupungista, Sisiliasta. Muutaman vuoden kuluttua perheen asetuttua New Yorkiin, ystäväperheen 12-vuotias Vito Corleone pakenee verikostoa samasta kaupungista, jonka nimen hän on saanut maahanmuuton yhteydessä sukunimekseen. Pojat varttuvat yhdessä ja aikanaan työskentelevät Abbandandojen oliiviöljyliikkeessä.


title: Genco Abbandando

text: Viton kehittyessä italialaisyhteisön johtajaksi, Gencosta tulee hänen oikea kätensä ja neuvonantaja. Yhdessä he kehittävät ja laajentavat Corleonen perheen liiketoimintaa niin alkoholin salakuljetuksen (kieltolaki), vedonlyönnin kuin prostituution alueilla päätavoitteenaan maksimoida monopoliaseman avulla voitot.


title: Genco Abbandando

text: Abbandando kuolee syöpään vuonna 1945, mutta niin luja on hänen luottamuksensa "Doniin", että hän uskoo tämän pystyvän huijaamaan kuolemaa ystävänsä puolesta.


title: Lauri Oinonen

text: Lauri Juhani Oinonen (s. 10. elokuuta 1947 Multia) on suomalainen pappi ja poliitikko. Hän toimi keskustan kansanedustajana vuodesta 1999 vuoteen 2011, jolloin ei enää tullut valituksi eduskuntaan. Hän on toiminut Keuruun kaupunginvaltuustossa vuodesta 1977 lähtien ja valtuuston puheenjohtajana vuodesta 1998.


title: Lauri Oinonen

text: Oinonen työskenteli Keuruun seurakunnan pappisvirkansa ohella ennen eduskuntaan valintaa 18 vuotta sivutoimisena sotilaspastorina Keuruun varuskunnassa. Vuonna 2002 hänelle myönnettiin rovastin arvo. Lisäksi hän on toiminut kolme vuotta opettajana eri kouluissa.


title: Lauri Oinonen

text: Oinonen kuului eduskunnassa puolustus- ja sivistysvaliokuntiin. Lisäksi hän oli jäsenenä Pohjoismaiden neuvoston Suomen valtuuskunnassa.


title: Lauri Oinonen

text: Oinonen vastustaa sukupuolineutraaleja avioliittoja. Yhteiskunnan peruspylväitä ovat hänen mukaansa yleinen asevelvollisuus ja koulujen uskonnonopetus, joita ei saa murentaa. Oinosen mukaan Suomen harjoittamalla kehitysyhteistyöllä on saatu monia hyviä asioita aikaiseksi ja Suomen tulee lisätä vähiten kehittyneille ja Afrikan maille menevän avun osuutta.


title: Tilintarkastaja

text: Tilintarkastaja tarkastaa yrityksen tai muun kirjanpitovelvollisen tilinpäätöksen, kirjanpidon ja hallinnon sekä antaa siitä tilintarkastuslaissa tai muualla lainsäädännössä edellytetyt raportit, esimerkiksi tilintarkastuskertomuksen yhtiökokoukselle tai vastaavalle. Tilintarkastaja on valittava muun muassa avoimiin yhtiöihin ja kommandiittiyhtiöihin, osakeyhtiöihin, asunto-osakeyhtiöihin, säätiöihin ja yhdistyksiin. 1.7.2007 voimaan tulleen tilintarkastuslain mukaan pienet yhtiöt on vapautettu tilintarkastajan valitsemisvelvollisuudesta.


title: Tilintarkastaja

text: Osakeyhtiössä tilintarkastajat valitsee yhtiökokous, jossa ovat edustettuina yhtiön osakkaat. Yhdistyksessä valinnan tekee yhdistyksen kokous eli vuosikokous, jossa yhdistyksen jäsenet ovat läsnä. Tilintarkastajan on kuitenkin täytettävä tietyt riippumattomuussäännökset, sillä esimerkiksi hallituksen jäsen ei voi toimia tilintarkastajana. Suurempien yhteisöjen osalta edellytetään tiettyjä määriä tietyt pätevyysvaatimukset täyttäviä tilintarkastajia. Mikäli valitaan vain yksi tilintarkastaja eikä se ole kauppakamarilaitoksen hyväksymä tilintarkastusyhteisö, on aina valittava ainakin yksi varatilintarkastaja.


title: Tilintarkastaja

text: Tilintarkastajat tarkastavat kirjanpitoa ja hallintoelinten toimintaa tilikauden aikana ja sen päätyttyä sekä tilinpäätöksen. Tilintarkastajat antavat yhtiökokoukselle "tilintarkastuskertomuksen", jossa he kertovat tekemästään tarkastuksesta ja sen tuloksista. Jos kaikki on ollut tilintarkastajien mielestä kunnossa, he esittävät kokoukselle tilinpäätöksen vahvistamista ja vastuuvapauden myöntämistä tarkastetun tilikauden osalta hallintoelimille, esimerkiksi hallitukselle ja toimitusjohtajalle.


title: Tilintarkastaja

text: Tilintarkastajan pitää lain mukaan antaa yhteisön kokoukselle tilintarkastuskertomus. Siinä pitää vähintäänkin olla lausunto seuraavista asioista:Mikäli joissain näistä asioista ilmenee tilintarkastajan mielestä ongelmia, pitää niistä myös mainita tilintarkastuskertomuksessa. Tämän lisäksi tilintarkastaja voi antaa muita lausuntoja itse yhtiön johdolle, esimerkiksi niin "tilintarkastuspöytäkirjassa". Siinä voidaan ottaa kantaa pienempiin virheisiin, piileviin riskeihin tai muihin asioihin, joita tilintarkastaja katsoo aiheelliseksi mainita. Tilintarkastuspöytäkirja ei ole julkinen asiakirja kuten tilintarkastuskertomus, ja sen tarkoituksena onkin lähinnä ohjeistaa yhteisön hallintoa.


title: Tilintarkastaja

text: Tilintarkastajalla on oikeus olla läsnä ja käyttää puheoikeuttaan kaikissa yhteisön kokouksissa, joissa käsitellään hänen tehtäviinsä liittyviä asioita. Tilintarkastajalla on velvollisuus olla läsnä, mikäli kokouksessa käsiteltävät asiat ovat luonteeltaan sellaisia, että tilintarkastajan läsnäolo on tarpeellinen.


title: Tilintarkastaja

text: Tilintarkastuksen keskeinen lähtökohta on tilintarkastajan riippumattomuus tarkastettavasta kohteesta. Tilintarkastajana ei voi luonnollisestikaan toimia kukaan yhteisön työntekijä tai luottamustehtävässä oleva, eikä myöskään liike- tai velkasuhteessa yhteisöön oleva henkilö. Tilintarkastajana ei voi myöskään toimia edellä mainittujen henkilöiden lähisukulainen.


title: Tilintarkastaja

text: Koska tilintarkastajalla on oikeus (ja velvollisuus) saada käsiinsä kaikki tarkastuksessa tarvittavat tositteet ja asiakirjat, on myös luonnollista, että tilintarkastajaa sitoo ankara vaitiolovelvollisuus.


title: Tilintarkastaja

text: Kun tilintarkastaja on antanut puhtaan tilintarkastuskertomuksen, on hän myös omalta osaltaan vastuussa tarkastettujen tietojen oikeellisuudesta. Käytännössä tilintarkastajan on lähes mahdotonta huomata virheitä tai ongelmia, jos hallinto tietoisesti harhauttaa tarkastajaa esimerkiksi väärentämällä tositteita. Yleensä tilintarkastaja ei myöskään joudu tällaisista ongelmista vastuuseen. Lähihistoria on kuitenkin osoittanut, että tilintarkastaja voi myös näissä tilanteissa joutua vastuuseen, mikäli ongelmat olisi pitänyt huomata muista merkeistä. Esimerksiksi Töölön Matkatoimiston konkurssitapauksessa tilintarkastajat katsottiin osavastuullisiksi, sillä vaikka heiltä ei edellytetty väärennösten huomaamista, olisi heidän pitänyt havaita yhtiön vähävaraisuus muista tunnusmerkeistä.


title: Tilintarkastaja

text: Tilintarkastajien pätevyystasoa osoittavat lyhenteet KHT (keskuskauppakamarin hyväksymä tilintarkastaja) ja HTM (kauppakamarin hyväksymä tilintarkastaja). Tunnuksien käyttäjät ovat suorittaneet Keskuskauppakamarin tilintarkastuslautakunnan järjestämän tilintarkastajan ammattitutkinnon. KHT tarkoittaa Keskuskauppakamarin ja HTM kauppakamarin hyväksymää eli auktorisoimaa tilintarkastajaa (aik. "hyväksytty tilimies"). KHT-tutkinnon tehtävät liittyvät teoreettisen tiedon soveltamisvalmiuksiin vaativissa tilintarkastustehtävissä. HTM-tutkinnon tehtävät liittyvät teoreettisen tiedon soveltamisvalmiuksiin ammattimaisissa tilintarkastustehtävissä.


title: Tilintarkastaja

text: Tilintarkastajana voi toimia myös hyväksytty tilintarkastusyhteisö. Tällaisen yhteisön, joka voi olla kommandiitti- tai osakeyhtiö, osakkaiden, hallinnon jäsenten sekä toimitus- ja varatoimitusjohtajan tulee olla hyväksyttyjä tilintarkastajia.


title: Tilintarkastaja

text: Maallikkotilintarkastaja tarkoittaa tilintarkastajaa, jolla ei ole auktorisointia KHT- tai HTM-tilintarkastajaksi. Osa tällaisista henkilöistä on ammattilaisia. Ammattilaisia ovat esimerkiksi KHT-tilintarkastajan apulaiset, jotka hankkivat kokemusta hankkiakseen myöhemmin auktorisoinnin. Maallikkotilintarkastajat eivät kuitenkaan voi tehdä varsinaista tilintarkastusta, mutta on huomattava että tilintarkastuslaki koskee yhtä lailla heidän toimintaansa. He voivat kuitenkin tehdä muita kuin lain määräämiä kirjanpidon ja hallinnon tarkastuksia yhtiön niin halutessa, esimerkiksi ei-tilintarkastusvelvollisen yhtiön kirjanpidon tarkistuksen. Poikkeuksena ovat ennen vuotta 2007 perustetut yhtiöt ja osuuskunnat, joissa maallikot voivat määrätyissä tilanteissa toimia tilintarkastajina vuoden 2011 loppuun. Tämän jälkeen kaikissa yhtiöissä tilintarkastukset tekee vähintään HTM-tilintarkastaja.. Maallikkotilintarkastuksen korvaa asunto-osakeyhtiöissä ja yhdistyksissä erityinen toiminnantarkastaja vuoden 2011 alusta alkaen. Myös osuuskunnassa voi toimia toiminnantarkastaja.


title: Tilintarkastaja

text: Vuonna 2007 voimaan tullut tilintarkastuslaki vapauttaa kokonaan tilintarkastuksesta pienimmät yhtiöt ja osuuskunnat.


title: Tilintarkastaja

text:
Vapautus koskee yhteisöä, jossa sekä päättyneellä että sitä välittömästi edeltäneellä tilikaudella on täyttynyt "enintään yhtä poikkeusta lukuun ottamatta" seuraavat edellytykset:
Tilintarkastaja on kuitenkin aina valittava yhteisössä, jonka pääasiallisena toimialana on arvopapereiden omistaminen ja hallinta ja jolla on kirjanpitolain 1 luvun 8 §:ssä tarkoitettu huomattava vaikutusvalta toisen kirjanpitovelvollisen liiketoiminnan tai rahoituksen johtamisessa.


title: Aila Paloniemi

text: Aila Annikki Paloniemi (s. 28. tammikuuta 1956 Kyyjärvi) on suomalainen poliitikko, joka on toiminut keskustan kansanedustajana vuodesta 2003 lähtien Keski-Suomen vaalipiiristä. Paloniemi on ollut Jyväskylän kaupunginvaltuuston jäsen vuodesta 1997 lähtien. Lisäksi hän on jäsen Keski-Suomen liiton maakuntavaltuustossa (1997–2000, 2005–). Ammatiltaan hän on toimittaja ja lastentarhanopettaja. Hänet valittiin Jyväskylän kaupunginvaltuustoon myös vuoden 2017 kuntavaaleissa.


title: Aila Paloniemi

text: Paloniemi kuului vuonna 2006 Mikko Alkion puoluesihteeriyttä kannattaneeseen johtonelikkoon Mirja Ryynäsen, Kyösti Karjulan ja Pekka Myllymäen kanssa.


title: Aila Paloniemi

text: Eduskunnassa Paloniemi on varsinainen jäsen ulkoasiainvaliokunnassa sekä varajäsen puolustusvaliokunnassa ja sosiaali- ja terveysvaliokunnassa.


title: Aila Paloniemi

text: Paloniemi on myös Perhehoitoliiton puheenjohtaja, hän on ollut rakentamassa nykyistä laskentamallia lastensuojelukertoimelle, jonka mukaan valtio maksaa kunnille lastensuojelusta. Aila Paloniemi ja Pelastakaa Lapset ry:n pääsihteeri Hanna Markkula-Kivisilta työskentelevät yhteistyönä lasten eriasteisen laitostamisen hyväksi. Paloniemi toimii myös valtakunnallisen syöpäsairaiden lasten järjestön, Sylva ry:n, puheenjohtajana.


title: Aila Paloniemi

text: Ennen valintaansa kansanedustajaksi Paloniemi työskenteli vuodesta 1984 Yleisradion palveluksessa. 1990-luvun lopulla hän toimi TV2:n esittämän "Hakupalat"-ohjelman juontajana ja toimittajana yhdessä Meku Mannerin kanssa.


title: Tuomo Hänninen

text: Tuomo Juhani Hänninen (s. 9. huhtikuuta 1954 Kuusamo) on suomalainen poliitikko. Hän oli Suomen Keskustan kansanedustajana Oulun vaalipiiristä 2003–2011. Hän on ollut Kuusamon kunnanvaltuustossa vuosina 1989–1998 ja vuodesta 2009 lähtien. Sotilasarvoltaan Hänninen on yliluutnantti. Hänninen toimi jälkimmäisellä kansanedustajakaudellaan eduskunnan sivistysvaliokunnan varapuheenjohtajana. Hän on työskennellyt kouluttajana maatalousoppilaitoksessa ja ammatti-instituutissa.


title: Inkeri Kerola

text: Eeva Inkeri Kerola (s. 18. maaliskuuta 1957 Saloinen) on suomalainen poliitikko. Hän oli Suomen Keskustan kansanedustaja vuosina 1999–2015. Hän toimi vuosina 2011–2015 sivistysvaliokunnan varapuheenjohtajana. Hän ei asettunut ehdolle enää vuoden 2015 eduskuntavaaleissa.


title: Inkeri Kerola

text:
Kerola on ollut Raahen kaupunginvaltuuston jäsen vuosina 1993–2017 ja kaupunginhallituksessa vuosina 1993–1998. Hän on toiminut kaupunginvaltuuston puheenjohtajana vuosina 2013–2017 sekä kaupunginhallituksen puheenjohtajana vuosina 1997–1998. Kerola on valmistunut luokanopettajaksi vuonna 1980 ja erityisopettajaksi vuonna 1996.
Hänet valittiin Raahen Fiiaksi vuonna 2018.
Vakaumukseltaan Kerola on vanhoillislestadiolainen.


title: Salvatore Tessio

text:
Salvatore ”Sal” Tessio on kuvitteellinen hahmo Mario Puzon romaanissa "Kummisetä" sekä Francis Ford Coppolan ohjaamissa elokuvissa "Kummisetä" ja "Kummisetä osa II". Sal Tessio on "Kummisedän" tarinassa italialaisamerikkalaisen rikollisperheen päämiehen apulainen, "caporegime". Edellisessä elokuvassa Tessiota esittää Abe Vigoda, jälkimmäisessä John Aprea.
Salvatore Tessio tapaa nuorena samanikäisen Vito Corleonen asuessaan New Yorkin italiaskaupunginosassa 1900-luvun alussa. Yhdessä Genco Abbandandon ja Pete Clemenzan kanssa he auttavat Corleonen nousemaan merkittäväksi tekijäksi oliiviöljykaupassa, alkoholin salakuljetuksessa ja vedonlyönnin järjestämisessä.


title: Salvatore Tessio

text: Sal Tessio ja Clemenza toimivat yhdessä Corleonen perheen "caporegimeinä" uskollisesti Vito Corleonen kuolemaan saakka 1955. Ennen kuolemaansa Don Vito siirtää valtansa pojalleen Michaelille, joka aikoo siirtää Corleonen perheen liiketoiminnat hotelli- ja viihdealalle. Perhe aikoo pitää ainoastaan oliiviöljytoiminnan "Genco Puran", mutta kaikki muu siirtyisi "caporegimeille", jotka kumpikin voivat perustaa omat perheet reviireilleen.


title: Salvatore Tessio

text: Sal ei kuitenkaan usko pystyvänsä toimimaan parhaalla toivomallaan tavalla ja solmiikin "Don Barzini"n kanssa suunnitelman Michaelin tapattamiseksi. Vanha Vito on kuitenkin pojalleen ennustanut petoksen mahdollisuudesta tässä tilanteessa ja Corleonen perhe iskeekin ennen vihollisiansa. Tession kohtalo sinetöidään myös.


title: Arja Alho

text: Arja Inkeri Alho (s. 21. maaliskuuta 1954 Hartola) on suomalainen tutkija ja vapaa kirjoittaja sekä poliitikko. Koulutukseltaan hän on valtiotieteiden tohtori.


title: Arja Alho

text: Alho oli SDP:n kansanedustaja vuosina 1983–1999 Helsingin kaupungin vaalipiiristä ja vuosina 2003–2007 Uudenmaan vaalipiiristä. Hän oli Lipposen I hallituksen toinen valtiovarainministeri vuosina 1995–1997.


title: Arja Alho

text: Alho valmistui ylioppilaaksi Joutsan yhteiskoulusta vuonna 1974 ja sairaanhoitajaksi Lahden sairaanhoito-oppilaitoksesta vuonna 1977. Hän työskenteli vuodet 1977–1981 sairaanhoitajana Kellokosken sairaalassa ja Helsingin yliopistollisessa keskussairaalassa. Ennen valintaansa eduskuntaan Alho toimi Uudenmaan lääninhallituksen sosiaali- ja terveysosaston projektisihteerinä vuodet 1981–1983.


title: Arja Alho

text: Vuonna 1989 Alho valmistui valtiotieteiden maisteriksi Helsingin yliopistosta. Vuosina 2004 hän väitteli valtiotieteiden tohtoriksi.


title: Arja Alho

text: Alho oli Helsingin kaupunginvaltuuston jäsen vuosina 1980–1999 ja puheenjohtaja vuosina 1993–1994. Helsingin kaupunginhallituksen puheenjohtajana hän toimi vuosina 1989–1990 ja ensimmäisenä varapuheenjohtajana vuonna 1991. Hän johti SDP:n Helsingin piiriä vuosina 1993–1996. Vuosina 2007–2008 Alho toimi Siuntion kunnanhallituksen puheenjohtajana. Hänet valittiin Siuntion kunnanvaltuustoon vuoden 2012 kuntavaaleissa. Alho toimii valtuuston puheenjohtajana.


title: Arja Alho

text: Alho valittiin eduskuntaan ensimmäisen kerran vuoden 1983 vaaleissa Helsingin kaupungin vaalipiiristä. Hän toimi SDP:n kansanedustajana yhtäjaksoisesti vuoteen 1999 saakka. Alho oli ehdolla myös vuoden 1999 vaaleissa, muttei tullut valituksi 2 021 äänellä. Vuoden 2003 vaaleissa Alho valittiin eduskuntaan Uudenmaan vaalipiiristä. Hän oli ehdolla myös vuoden 2007 vaaleissa ja sai 2 726 ääntä muttei tullut valituksi.


title: Arja Alho

text: Vuosina 1995–1997 Alho toimi toisena valtiovarainministerinä Lipposen I hallituksessa. Hän vastasi verotuksesta, rahoitusmarkkinoista ja valtioneuvoston tulevaisuusselontekojen valmistelusta. Syksyllä 1997 Alho erosi ministerin tehtävästä niin kutsutun Sundqvist-jupakan seurauksena.


title: Arja Alho

text: Eduskunnassa Alho oli perustuslakivaliokunnan pitkäaikainen jäsen ja sen varapuheenjohtaja vuosina 1987–1995 ja 2003–2007. Hän toimi Suomen Pankin tilintarkastajana vuosina 1991–1995 ja pankkivaltuuston jäsenenä 2003–2007. Hän oli kahteen otteeseen Pohjoismaiden neuvoston valtuuskunnan jäsen (1997–1999 ja 2003–2007) ja toimi myös Pohjoismaiden investointipankki NIB:n kontrollikomitean jäsenenä. Alho oli myös Itämeren parlamentaarikkokonferenssin Suomen valtuuskunnan jäsen vuosina 2003–2007. Hän oli presidentin valitsijamies vuosien 1982 ja 1988 vaaleissa.


title: Arja Alho

text: Alhon luottamustehtäviä ovat olleet muun muassa hallintoneuvoston jäsenyydet Kemirassa (1988–1995) ja Sonerassa (1998–2001). Vuosina 2003–2007 hän oli Keskinäisen henkivakuutusyhtiö Suomen (Suomi-yhtiön) edustajiston jäsen ja vuosina 2008–2013 hallituksen varapuheenjohtaja. Vuosina 2004–2008 Alho oli myös HOK-Elannon edustajiston jäsen.


title: Arja Alho

text: Loppuvuodesta 2009 Alho aloitti Ydin-lehden päätoimittajana. Hän pyrki vuonna 2013 Maailmanpankin johtokuntaan.


title: Arja Alho

text: Alho oli vuosina 1990–2005 naimisissa toimittaja Petteri Väänäsen kanssa. Heillä on kaksi lasta.


title: Liisa Jaakonsaari

text: Liisa Anneli Jaakonsaari (o.s. "Ollakka", s. 2. syyskuuta 1945 Oulu) on suomalainen SDP:tä edustava poliitikko. Hän on toiminut kansanedustajana, työministerinä ja europarlamentaarikkona. Jaakonsaari on ollut europarlamentaarikko kesästä 2009.


title: Liisa Jaakonsaari

text: Jaakonsaari toimi kansanedustajana yli 30 vuotta vuosina 1979–2009 ja on eduskunnan pitkäaikaisimpia naiskansanedustajia. Vuosina 1995–1999 hän toimi työministerinä Lipposen ensimmäisessä hallituksessa. Vuosina 1993–1999 Jaakonsaari toimi SDP:n varapuheenjohtajana.


title: Liisa Jaakonsaari

text: Syyskuussa 2018 Jaakonsaari ilmoitti, ettei enää asetu ehdokkaaksi europarlamentti- eikä eduskuntavaaleissa.


title: Liisa Jaakonsaari

text: Jaakonsaari valmistui ylioppilaaksi vuonna 1966. Ennen nousuaan eduskuntaan hän työskenteli Oulun ylioppilaslehden päätoimittajana vuosina 1970–1972 ja sosiaalidemokraattisen Pohjolan Työ -lehden toimittajana 1974–1979. Hänet valittiin Oulun kaupunginvaltuustoon vuonna 1972 ja hän jatkoi valtuutettuna vuoteen 1995 saakka.


title: Liisa Jaakonsaari

text: Kansanedustajana Jaakonsaari on toiminut yhtäjaksoisesti vuosina 1979 - 2009. Ensimmäisen kerran Jaakonsaari valittiin eduskuntaan vuonna 1979 Oulun vaalipiiristä. Hän oli presidentin valitsijamies vuosien 1978, 1982 ja 1988 vaaleissa.


title: Liisa Jaakonsaari

text: Jaakonsaari toimi 1999 - 2007 ulkoasiainvaliokunnan puheenjohtajana. Lisäksi Jaakonsaari toimi Suomen valtuuskunnan puheenjohtajana Arktisen alueen parlamentaarikkokonferenssissa sekä Euro-Välimeri parlamentaarisen yleiskokouksen Suomen valtuuskunnan puheenjohtaja vuosina 2004 - 2007.


title: Liisa Jaakonsaari

text: Vuosina 1990–1999 Jaakonsaari oli Sosialidemokraattisten Naisten puheenjohtaja.


title: Liisa Jaakonsaari

text: Kansanedustajana Jaakonsaari toimi yhtäjaksoisesti heinäkuuhun 2009 saakka kunnes siirtyi Euroopan parlamenttiin. Hänen tilalleen kansanedustajaksi nousi tuolloin kajaanilainen Raimo Piirainen.


title: Liisa Jaakonsaari

text: Europarlamentissa Jaakonsaari kuuluu sosialistien ja demokraattien ryhmään (S&D). Hänet valittiin toiselle kaudelle Euroopan parlamenttiin kevään 2014 eurovaaleissa.


title: Liisa Jaakonsaari

text: Vuodesta 2014 hän on ollut sisämarkkina- ja kuluttajansuojavaliokunnan (IMCO) jäsen sekä ulkoasiainvaliokunnan (AFET) varajäsen. Jaakonsaari on myös varapuheenjohtaja EU:n ja Venäjän parlamentaarisessa yhteistyövaliokunnassa sekä varajäsen suhteista yleisafrikkalaiseen parlamenttiin vastaavassa valtuuskunnassa.


title: Liisa Jaakonsaari

text: Aiemmalla kaudella Jaakonsaari oli jäsen työllisyyden ja sosiaaliasioiden valiokunnassa (2009–2012) sekä ulkoasiainvaliokunnassa (2012–2014). Lisäksi hän toimi varapuheenjohtajana suhteista yleisafrikkalaiseen parlamenttiin vastaavassa valtuuskunnassa sekä rahoitus-, talous- ja sosiaalikriisiä käsitelleessä erityisvaliokunnassa (2009–2011). Hän oli myös EU:n ja Turkin parlamentaarisen sekavaliokunnan valtuuskunnan jäsen.


title: Liisa Jaakonsaari

text: Jaakonsaari laati 1990-luvun puolivälissä SDP:n käyttöön niin sanotun "Liisan listan" eli listan kymmenestä sosiaalietuudesta, joita SDP halusi leikata vuoden 1995 eduskuntavaalien jälkeen.


title: Liisa Jaakonsaari

text: Kansanedustajana Jaakonsaari oli pitkäaikainen eduskunnan ulkoasianvaliokunnan jäsen ja toimi valiokunnan puheenjohtajana vuosina 1999–2007. Hän on käyttänyt ulko- ja turvallisuuspoliittisia puheenvuoroja muun muassa vaatimalla selvitystä mahdollisen NATO-jäsenyyden hyödyistä ja haitoista, selontekojen uudistamisesta sekä asevelvollisuuden tulevaisuudesta. Itse Nato-jäsenyyteen Jaakonsaari on sanonut ottavansa kantaa vasta, kun riittävät analyysit on saatu.


title: Liisa Jaakonsaari

text: Helmikuussa 2006 Jaakonsaari ehdotti vaalikausittaisia turvallisuus- ja puolustuspoliittisten selontekojen korvaamista vuosittaisilla pääministerin ilmoituksilla, koska selontekoon sitoutuminen neljäksi vuodeksi jäykistää turvallisuuspoliittista keskustelua. Pääministeri Matti Vanhanen, ulkoasiainministeri Erkki Tuomioja ja tasavallan presidentti Tarja Halonen kannattivat selontekomenettelyn jatkamista eduskunnan sitouttamiseksi puolustuspoliittiseen linjaan sekä opposition vaikutusmahdollisuuksien vuoksi. Seuraava turvallisuus- ja puolustuspoliittinen selonteko valmistui tammikuussa 2009 eduskunnan hyväksyttäväksi.


title: Liisa Jaakonsaari

text: Oulun kaupungin ystävyyskaupunkitoimintaa Kazakstanin uuden pääkaupungin, Astanan, kanssa Jaakonsaari on kritisoinut ihmisoikeusperustein. "Mielestäni se (Oulun ja Astanan ystävyyskaupunkisopimus) on erikoinen päätös, koska ihmisoikeustilanne Kazakstanissa heikkenee koko ajan. Oppositiojohtajat ovat vankilassa, vapaata lehdistöä lopetetaan ja esimerkiksi Euroopan parlamentti on kovasti kritisoinut Kazakstania."


title: Markku Koski (poliitikko)

text:
Markku Aulis Koski (s. 17. tammikuuta 1952 Kärsämäki) on suomalainen poliitikko. Hän on toiminut Suomen Keskustan kansanedustajana vuosina 1991–1999 ja 2003–2007. Eduskuntavaaleissa 1999 ja 2007 hän putosi eduskunnasta.
Eduskunnassa hän toimi varapuhemiehenä vuosina 2003–2006. Koski oli Kärsämäen kunnanvaltuuston puheenjohtaja vuodesta 1987 vuoteen 2003 ja jäsen 1987–2004. Koski valittiin Kärsämäen kunnanvaltuustoon vuoden 2017 kuntavaaleissa. Lisäksi hän toimii Kärsämäen seurakunnan kirkkovaltuustossa ja toimii kirkkovaltuuston puheenjohtajana.


title: Markku Koski (poliitikko)

text: Koski valittiin Sievin kunnanjohtajaksi vuonna 2007 ja hän toimi tehtävässä vuoteen 2014 saakka.


title: Markku Koski (poliitikko)

text: Koulutukseltaan Koski on levyseppä-hitsaaja vuodelta 1970. Hän on suorittanut kunnallispolitiikan approbaturin 1987 ja valtio-opin approbaturin vuonna 2001. Sotilasarvoltaan hän on vääpeli (1993).


title: Markku Koski (poliitikko)

text: Kosken aviopuoliso on Marja-Leena Annikki (o.s. Aho). Heillä on viisi lasta.


title: Tilintarkastus

text: Tilintarkastus on talousyksikön tilinpäätöksen tutkimista, jonka tarkoituksena on käsityksen ilmaiseminen tutkitusta tilinpäätöksestä tai siihen rinnastettavasta informaatiosta.”Tilintarkastus on minkä tahansa kokoisen tai lakisääteisen muodon omaavan ansaintataloudellisen tai muun talousyksikön tilinpäätöksen tai siihen verrattavan informaation riippumatonta tutkimusta, jonka tarkoituksena on käsityksen ilmaiseminen tutkitusta tilinpäätöksestä tai siihen rinnastettavasta informaatiosta.”


title: Harry Wallin

text: Harry Olavi Wallin (s. 23. toukokuuta 1953 Seinäjoki) on suomalainen jo eläkkeellä oleva veturinkuljettaja ja Suomen sosialidemokraattisen puolueen kansanedustaja. Wallin on toiminut kansanedustajana vuosina 1999–2007 ja uudelleen vuoden 2014 heinäkuusta alkaen. Wallin sai vuonna 2012 kunnallisneuvoksen arvonimen.


title: Harry Wallin

text: Wallin ei tullut valituksi vuoden 2007 eduskuntavaaleissa, vaan hän jäi lopulta täpärästi ulos eduskunnasta. Wallin oli toiseksi suosituin eduskunnan ulkopuolelle jäänyt ehdokas yli 6000 äänellään. Myös vuonna 2011 eduskuntavaaleissa hänen kohtalonsa oli sama: hän ei tullut valituksi eduskuntaan huolimatta saamistaan 6 346 äänestä, joilla hän oli suosituin eduskunnan ulkopuolelle jäänyt ehdokas. Heinäkuussa 2014 Wallin nousi varasijalta kansanedustajaksi vaasalaisen Miapetra Kumpula-Natrin siirryttyä europarlamenttiin. Kevään 2015 eduskuntavaaleissa Wallin lunasti paikan eduskuntaan Vaasan vaalipiirin toisena sosiaalidemokraattisena kansanedustajana Jutta Urpilaisen jälkeen. Hän keräsi yhteensä 4608 ääntä, mikä oli pienempi määrä kuin aikaisemmissa vaaleissa. Wallin jättää eduskunnan vuoden 2019 eduskuntavaaleissa.


title: Harry Wallin

text: Wallin on ollut Seinäjoen kaupunginvaltuuston jäsen vuodesta 1989 lähtien. Kaupunginhallituksen jäsen hän on ollut vuosina 1993–2000 ja hallituksen puheenjohtaja 1997–2000. Hän toimii Etelä-Pohjanmaan sairaanhoitopiirin hallituksen varapuheenjohtajana (2013 - ). Eduskunnassa hän on ollut maa- ja metsätalousvaliokunnan varapuheenjohtaja ja viestintä- ja liikenne- sekä suuren valiokunnan jäsen.


title: Harry Wallin

text: Veturinkuljettajan pätevyyden Wallin sai 1976. Hän lähti tämän jälkeen mukaan ammattiyhdistystoimintaan Seinäjoen veturimiehiin. Vuonna 1989 Wallin nousi Veturimiesten liiton hallitukseen ja 1999 hän oli liiton varapuheenjohtaja tullessaan valituksi eduskuntaan. Wallin palasi takaisin veturinkuljettajaksi sen jälkeen, kun hän putosi eduskunnasta vuoden 2007 vaaleissa. Vuonna 2011 hän jäi eläkkeelle veturinkuljettajan ammatista. Wallin perusti eläkkeellä ollessaan oman kiinteistö- ja isännöintifirman, joka hoitaa yhtä taloyhtiötä.


title: Harry Wallin

text: Sotilasarvoltaan Wallin on korpraali (1999). 30. marraskuuta 2007 hänelle myönnettiin Suomen Leijonan I luokan ritarimerkki. Hänellä on kolme lasta Tomi (1976), Mika (1981) ja Tiia (1984) edesmenneen vaimonsa Tarja Huhtaron (k. 2008) kanssa.


title: Harry Wallin

text: Jäsenyydet eduskunnan toimielimissä:


title: Harry Wallin

text:
Eduskuntaryhmät:
Sosialidemokraattinen eduskuntaryhmä 24.03.1999 – 20.03.2007, 4.07.2014 –


title: Harry Wallin

text: Kunnalliset luottamustehtävät:


title: Harry Wallin

text: Muut luottamustehtävät:


title: Harry Wallin

text: Sotilasarvo:


title: Klaus Hellberg

text: Klaus Raul Emil Hellberg (s. 29. elokuuta 1945 Porvoo) on suomalainen poliitikko. Hän toimi Suomen sosialidemokraattisen puolueen kansanedustajana vuosina 1995–2007 . Sotilasarvoltaan Hellberg on kersantti (1997).


title: Susanna Rahkonen

text: Susanna Irene Rahkonen (s. 18. toukokuuta 1968 Helsinki) on suomalainen poliitikko. Hän oli SDP:n kansanedustaja kaksi kautta Uudenmaan vaalipiiristä 1999–2007. Kesäkuussa 2012 Rahkonen kertoi siirtyneensä vihreisiin.


title: Susanna Rahkonen

text: Rahkonen kirjoitti ylioppilaaksi vuonna 1986. Hän valmistui oikeustieteen kandidaatiksi Helsingin yliopistosta vuonna 1991 ja sai varatuomarin arvon vuonna 1995.


title: Susanna Rahkonen

text: Rahkonen työskenteli tarkastuslautakunnan esittelijänä 1991–1994 ja Lohjan käräjäoikeuden notaarina 1994–1995. Ennen valintaansa eduskuntaan hän toimi sosiaali- ja terveysministeriön ylitarkastajana.


title: Susanna Rahkonen

text: Kansanedustajakausiensa jälkeen Rahkonen työskenteli Net Effectin johtavana konsulttina 2008–2009. Vuodesta 2009 hän on ollut oman Vapaa Sektori -konsulttiyrityksensä toimitusjohtaja.


title: Susanna Rahkonen

text: Rahkonen valittiin eduskuntaan ensimmäisen keran vuoden 1999 vaaleissa ja uudelleen vuoden 2003 vaaleissa. Hän oli lakivaliokunnan varapuheenjohtaja 2003–2007. Rahkonen oli ehdolla myös vuonna 2007. Vuoden 2015 vaaleissa hän oli vihreiden ehdokas. Vuodesta 2013 hän on ollut Espoon tarkastuslautakunnan varapuheenjohtaja.


title: Susanna Rahkonen

text: Rahkonen on ollut Espoon kaupunginvaltuuston jäsen vuosina 1989–2008 ja uudelleen vuodesta 2013. Hän ei ollut ehdolla vuoden 2008 kunnallisvaaleissa. Vuoden 2012 kunnallisvaaleissa hänet valittiin Espoon valtuustoon vihreiden listalta. Rahkonen oli kaupunginhallituksen jäsen 1997–1999 ja varapuheenjohtaja 2005–2006. Hän sai Espoo-mitalin vuonna 2004.


title: Susanna Rahkonen

text: Rahkonen on kuulunut SDP:n puoluehallitukseen ja oli jäsen Uudenmaan maakuntahallituksessa vuosina 2001–2004. Vuonna 2007 ilmestyi Rahkosen kirja "Valta istuu sohvalla", jossa hän otti kantaa muun muassa hyvinvointivaltion ja laajemman julkisen sektorin puolesta.


title: Susanna Rahkonen

text: Rahkonen oli Kemiran hallintoneuvoston jäsen 2001–2007. Hän oli Suomen Kuluttajaliiton puheenjohtaja 2002–2007 ja tasa-arvoasiain neuvottelukunnan jäsen 2003–2011. Rahkonen oli HOK-Elannon edustajiston jäsen 2004–2012 ja hallintoneuvoston jäsen 2008–2012.


title: Susanna Rahkonen

text: Rahkonen on Espoon diakoniasäätiön valtuuskunnan puheenjohtaja vuodesta 2008.


title: Matti Saarinen

text: Matti Kalervo Saarinen (s. 16. kesäkuuta 1947 Lohja) on suomalainen poliitikko. Hän on toiminut Suomen sosialidemokraattisen puolueen kansanedustajana vuosina 1987–1991 ja 1995–2015. Saarinen on toiminut Lohjan kaupunginvaltuuston puheenjohtajana vuosina 1989–1996 ja kaupunginhallituksen puheenjohtajana vuosina 1987–1988. Sotilasarvoltaan hän on alikersantti.


title: Matti Saarinen

text: Saarinen ei asettunut enää ehdokkaaksi vuoden 2015 eduskuntavaaleissa.


title: Rakel Hiltunen

text: Lea Rakel Hiltunen (o.s. "Lyytikäinen", s. 2. heinäkuuta 1940 Keitele) on suomalainen poliitikko. Hän toimi SDP:n kansanedustajana Helsingin vaalipiiristä 1999–2015.


title: Rakel Hiltunen

text: Hiltunen valmistui ylioppilaaksi 1963. Hän opiskeli sosiaalipolitiikkaa. Hiltunen työskenteli sosiaalihoitajana Kuulonhuoltoliitossa 1971–1978 ja Lomakotien liitto ry:n toimitusjohtajana 1978–2003.


title: Rakel Hiltunen

text: Hiltunen oli Helsingin kaupunginvaltuuston jäsen 1989–2012. Hän oli kaupunginhallituksen jäsen 1993–2004, josta puheenjohtajana vuodet 1995–2000. Valtuuston puheenjohtaja Hiltunen oli vuosina 2005–2008 ja toinen varapuheenjohtaja 2009–2012. Hän ei ollut ehdolla enää vuoden 2012 kuntavaaleissa. Hän on toiminut myös Kuntaliiton hallituksen puheenjohtajana. Vuonna 2012 Hiltunen sai kaupunkineuvoksen arvonimen.


title: Rakel Hiltunen

text: Kesäkuussa 2014 Hiltunen ilmoitti, ettei asetu ehdolle enää eduskuntavaaleissa 2015.


title: Virpa Puisto

text: Virpa Terhikka Puisto (28. joulukuuta 1946 Turku – 10. marraskuuta 2013 Turku) oli suomalainen poliitikko ja sosiaalineuvos. Hän toimi SDP:n kansanedustajana vuosina 1987–2007. Puisto oli Turun kaupunginvaltuuston jäsen vuosina 1981–2000 ja 2004–2013. Koulutukseltaan Puisto oli erikoissairaanhoitaja.


title: Virpa Puisto

text: Puisto oli suorapuheinen ja sinnikäs poliitikko. Hän on itse kuvaillut, että hänen äitinsä pohjalaisuus ja isänsä turkulaisuus olivat hänen luonteensa taustalla. Sitkeyden synä saattoi olla myös varhainen orvoksi jääminen. Suorapuheinen Puisto sanoi myös omilleen napakasti, jos oli eri mieltä. Niinpä sai SDP:n puheenjohtaja ja pääministeri Paavo Lipponenkin Puistolta kritiikkiä siitä, ettei tämä ajanut köyhien asiaa. Puisto tunnettiin tuimana sosiaaliturvan puolustajana. Hän piti kunniana sitä, että häntä nimitettiin "sosiaalitantaksi". Lipposen hallitukseen Puisto oli nousemassa työministeriksi, kun hän joutui kieltäytymään tehtävästä miehensä taloudenhoitoon liittyneiden epäselvyyksien vuoksi.


title: Virpa Puisto

text: Presidentti Tarja Halonen myönsi Virpa Puistolle sosiaalineuvoksen arvonimen. Puisto kuoli vaikean sairauden murtamana 66 vuoden iässä.


title: Jukka Roos

text: Jukka Antero Roos (s. 29. toukokuuta 1948 Perniö) on suomalainen poliitikko. Hän on toiminut Suomen Sosialidemokraattisen Puolueen kansanedustajana vuosina 1987–1999 ja 2003–2007. Roos oli mukana Perniön kunnanvaltuustossa vuosina 1981–1996 ja 2000–2008. Vuodesta 2009, Perniön liityttyä Saloon, hän oli Salon kaupunginvaltuutettu ja kaupunginvaltuuston puheenjohtaja, kunnes jätti valtuuston vuoden 2012 alussa. Hän on toiminut poliittisella urallaan myös Perniön kunnanhallituksen jäsenenä ja puheenjohtajana.


title: Jukka Roos

text: Roos työskenteli ennen kansanedustajuuttaan vuodesta 1964 alkaen Teijon telakalla. Hän toimi levyseppänä, koneasentajana ja vuodesta 1976 pääluottamusmiehenä.


title: Jukka Roos

text: Sotilasarvoltaan Roos on ylimatruusi.


title: Raketti-ilmiö

text: Raketti-ilmiö on kantoraketin tai luotainraketin laukaisun aiheuttama valoilmiö, joka saattaa näkyä kirkaalla ilmalla laajalla alueella. Raketti-ilmiö on monimuotoinen, mutta yleensä helposti tunnistettava. Monesti raketti-ilmiö kuvataan pallon, meduusan tai joskus spiraalin muotoiseksi. Vanat hajoavat ajan mukana epämääräisiksi mutkitteleviksi nauhoiksi. Luotainraketin laukaisu on monesti valopallo tai pilvimäinen valo. Raketti-ilmiöt ovat monesti aiheuttaneet ufoilmoituksia.


title: Raketti-ilmiö

text: Joulukuussa 2009 (9.12.2009) näkyi Pohjois-Norjassa ja Pohjois-Ruotsissa valtava spiraalimainen valoilmiö, joka oli Bulava-ohjuksen epäonnistunut laukaisu.


title: Raketti-ilmiö

text: Kantoraketin laukaisu voi olla hyvin monimuotoinen ilmiö. Se muistuttaa usein valopalloa, jolla on perässään viuhkamainen pyrstö. Joidenkin laukaisujen yhteydessä nähdään spiraalimaisia muotoja, jotka viittaavat epäonnistuneeseen laukaisuun. Valopallon kärjessä oleva kirkas kohde jättää vanoja taivaalle.


title: Raketti-ilmiö

text: Usein kantoraketin laukaisussa näkyy kolme utumaista vanaa, joista keskimmäinen ja erityisesti sen kärki on kirkkain. Monesti rakettilaukaisuja kuvataan meduusan muotoisiksi. Vanat tekevät taivaalla kaaren lopulta horisontista horisonttiin ja jäävät muutamia minuutteja näkyneen kirkaan valoilmiön jälkeen pariksi tunniksi taivaalle.


title: Raketti-ilmiö

text: Monesti nähdään myös uuden rakettivaiheen syttymisestä johtuva kirkas välähdys, joka levittää sumumaisen valon ympäristöön. Ilmiö kestää tyypillisesti viisi minuuttia. Vanat hajoavat ajan kuluessa epämääräisiksi mutkitteleviksi pilvimäisiksi suikaleiksi.


title: Raketti-ilmiö

text: Suomen lähialueilla on useita rakettikeskuksia. Niistä tunnetuin lienee itäkoillisen suunnalla, Arkangelin eteläpuolella sijaitseva Plesetskin avaruuskeskus, josta on tehty menneinä vuosina useita satelliittilaukaisuja. Vienanmereltä ja Barentsin mereltä tehdään toisinaan ohjuskokeita sukellusveneistä, jotka toisinaan aiheuttavat mitä kummallisimpia valoilmiöitä yötaivaallemme. Myös Ruotsin Kiirunan ja Norjan Andöyen luotainraketit ovat aiheuttaneet valoilmiöitä. Raketit ammutaan 100 km:n korkeuteen ja ne putoavat Pohjoiseen Jäämereen.


title: Raketti-ilmiö

text: Plesetskin kosmodromi sijaitsee 450 kilometriä Suomen rajalta itään ja 100 kilometriä Arkangelista etelään. Tätä vuonna 1966 perustettua avaruuskeskusta pidettiin pitkään länsimedialle salaisena. Siitä kehittyi nopeasti maailman vilkkain avaruuskeskus, joka toimi Neuvostoliiton sotilaallisten satelliittilaukaisujen keskuksena. Vuosikymmenten kuluessa sieltä on tehty lähes puolet maailman satelliittilaukaisuista. Laukaisuja tehtiin mm. 1970- ja 1980-luvulla vilkkaimmillaan enemmän kuin yksi viikossa.


title: Raketti-ilmiö

text: Plesetskin kantoraketit laukaistaan pääosin pohjoiseen, koilliseen ja itään. Laukaisu saatetaan nähdä valoilmiönä Suomen horisontissa, kun raketti on noussut riittävän korkealle maanpinnasta. Kun laukaisu tehdään muulle kuin polaariradalle, raketin suuttimista purkautuvat palamiskaasujen lieskat osoittavat Suomeen päin. Raketti ilmestyy näkyviin parisen minuuttia laukaisutornista irtoamisen jälkeen. Suomesta katsoen raketti näyttää kohoavan, pysyttelevän pari minuuttia lähes paikoillaan ja laskeutuvan himmenevänä valopisteenä kohti taivaanrantaa. Valoilmiö näkyy kaikkiaan viisi minuuttia. Lopulta raketti asettuu 200 km:n korkeuteen. Rakettivaiheiden irrotessa ja uusien syttyessä sammuu, kirkastuu ja hiipuu. Valokaaret, joita kohde piirtää taivaalle, saattavat näkyä taivaallamme parin tunnin ajan.


title: Raketti-ilmiö

text: Plesetskistä ammutaan muutaman kymmenen kilometrin korkeuteen tiettävästi myös luotainraketteja, jotka näkyvät lähes yhtä kirkkaina valopalloina kuin suuret kantoraketit.


title: Raketti-ilmiö

text: Venäjän pohjoinen laivasto tekee toisinaan kokeita pohjoisilla merialueilla, kuten Barentsin merellä ja Vienanmerellä. Näissä ohjukset laukaistaan sukellusveneistä. Laukaisujen läheinen sijainti mahdollistaa ohjuskokeiden aiheuttamien valoilmiöiden näkymisen myös Suomen taivaalla. Nämä aiheuttavat taivaalle toisinaan spiraalimaisia valoja tai hyvin värikkäitä pakokaasuvanoista muodostuvia pilvimäisiä muotoja matalalla koillishorisonttiin.


title: Raketti-ilmiö

text: Pohjois-Ruotsin Kiirunassa sijaitsee Euroopan avaruusjärjestön avaruuskeskus, josta tehdään luotausrakettien laukaisuja. Näissä raketti nousee yleensä lähes 300 km:n korkeuteen ja palaa takaisin Maahan. Vastaavia kokeita tehdään myös Pohjois-Norjan Andöyassa sekä Huippu-vuorien Ny-Ålesundissa. Silloin tällöin näiden pohjoisten avaruuskeskusten laukaisut aiheuttavat valoilmiöitä Suomenkin taivaalle jos sää ja laukaisun ajankohta on otollinen. Rakettien laukaisut näkyvät utumaisina nousevina valoina, joilla on perässään sumumainen pyrstö. Kiirunassa tehtiin 1960- ja 1970-luvuilla muutamia barium-kokeita, jotka näkyivät taivaallamme turkoosinhohtavina pilvinä.


title: Raketti-ilmiö

text: Bariumpilvikokeiden tarkoitus on tutkia ylemmän ilmakehän ilmavirtauksia ja sähkövarauksia. Pilvi luodaan laukaisemalla lataus noin sadan kilometrin korkeudella. Valtava kuumuus kaasunnuttaa barium-metallin. Bariumpilvi on monesti pitkulainen, sinertävä pilvi, joka näkyy taivaalla pari tuntia ja muuttaa melko nopeasti muotoaan laajetessaan ajan myötä.


title: Raketti-ilmiö

text: Pilvi näyttää aina alussa pieneltä pallolta. Yli sadan kilometrin korkeudessa se laajenee melko pallomaisesti, tasaisesti, mutta alempana ilmakehässä venyy pitkulaiseksi ja epämääräisen muotoiseksi, ja voi jokus muistuttaa lautastakin. Pilvi voi myös näyttää pallojen ja soikioitten ryhmältä, tai laajempaan himmeämpään pilveen liittyvältä soikiolta tai sikarilta. Pilven liikettä mittaamalla voidaan tutkia ilmakehän yläosien sähkökenttiä.


title: Raketti-ilmiö

text:
Kantoraketin, esimerkiksi satelliittia kuljettavan, laukaisu nähdään laajalla alueella huikaisevan kirkkaana valona, jos on pilvetöntä ja yö.
Se näyttää viuhkamaiselta tai kartiolta ja muuttaa muotoaan. Valoilmiö nousee ensin korkealle, ja laskee sitten esimerkiksi metsän taakse. Yleensä kolmiomaisen viuhkan kärjessä on soikio pallo, joka monesti näyttää kasvavan ja joskus pyörivän. Valoa saattaa ympäröidä myös spiraali, jossa on samankeskisiä kehiä. Viuhka voi sulkeutua toiselta puolelta, ja kohde näyttää amerikkalaiselta jalkapallolta. Kohteesta voi näyttää lähtevän kirkkaita ohuita valonsäteitä. Lopussa näkyy siksakmainen, mutkitteleva valo, kun vana muuttaa muotoaan tuulessa. Värinä on havaittu mm vihreää, kaltaista, punaista ja valkoista.


title: Raketti-ilmiö

text:
Jos rakettilaukaisu havaitaan esimerkiksi liikkuvasta autosta tai lentokoneesta, se näyttää seuraavan havaitsijaa.
Rakettilaukaisun kirkkaus ylittää kirkkaudeltaan kapean kuunsirpin ja luo selviä varjoja. Rakettilaukaisussa on muun muassa vihreää valoa. Havaitsija luulee kohteen olevan usein huomattavasti lähempänä kuin mitä se todellisuudessa on, koska kohteelle ei ole vertailukohtia. 6 metrin läpimittainen pallomainen kohde voi näyttää olevan noin 50 metrin päässä. Kohde on monesti kirkas valo, jolla on kolme pyrstöä, ja joka häipyilee välillä. Katsojasta saattaa valo näyttää tulevan kovaa vauhtia kohti. Valo saattaa näyttää pysähtyvän ja räjähtävän, kun uusi rakettivaihe syttyy. Raketin pakokaasu jää leijumaan pilvenä tunneiksi laukaisun jälkeen. Ohjuskoe tuottaa rakettilaukaisua muistuttavan, mutta pienemmän valoilmiön.


title: Raketti-ilmiö

text: Suomessa on nähty satakunta erilaista rakettien aiheuttamaa valoilmiötä 1960-luvulta lähtien. Eräs tunnetuimmista raketti-ilmiöistä lienee syyskuun 20. päivänä vuonna 1977 näkynyt valoilmiö. Tämä aamuyön tunneille ajoittunut ilmiö tunnetaan myös nimellä Petroskoin maneetti. Se näytti alussa tähtimäiseltä, valaisi Petroskoin kirkkaasti ja muuttui maneetista puoliympyrän muotoiseksi. Kohde meni äkisti pilveen, johon ilmestyi puoliympyrän muotoinen valoisa aukko. Keskeltä se oli punainen ja reunoilta valkoinen. Maneetin aiheutti Kosmos 955-satelliitin laukaisu Plesetskin avaruuskeskuksesta.


title: Raketti-ilmiö

text: Laajaa kohua aiheutti myös valoilmiö, joka nähtiin Neuvostoliitossa ja Suomessa syyskuun 7. päivänä vuonna 1984. Tämä raketin laukaisuun liittynyt valoilmiö nähtiin aamuyöllä. Laukaisu havaittiin muun muassa kahdesta neuvostoliittolaisesta Tupolev 134A-matkustajakoneesta, jotka lensivät suunnilleen samaa reittiä, mutta vastakkaisiin suuntiin. Ensimmäinen Tu 134A-kone lensi etelästä Tbilisistä Rostovin kautta Tallinnaan. Kohde ilmestyi sen näköpiiriin kello 4.10 koneen ollessa Minskin lähistöllä. Alussa kohde näytti kirkkaalta keltaiselta soikiomaiselta tähdeltä, josta ohut valonsäde laskeutui kohti maata. Pian valonsäde laajeni kartioksi. Kärjessä olevan häikäisevän valopisteen ympärillä oli samankeskisiä kehiä. Jokin vihreä valo putosi alas, nousi ylös ja siirtyi oikealta vasemmalle. Pian se lensi koneen rinnalla. Vihreän pilven yllä välkkyi valoja ja taivaalle ilmestyi hehkuva "siksak"-kuvio. Sitten kohde muuttui soikiosta neliömäiseksi, ja pilvi alkoi muistuttaa siivetöntä lentokonetta. Tämän "aavekoneen" väitettiin seuranneen konetta. Vastakkaiseen suuntaan lentävä Tupolev 134A-lentäjä näki aavekoneen vasta oltuaan lähellä toista konetta.


title: Raketti-ilmiö

text: Ufon sanottiin aiheuttaneen etelään lentäneen koneen lentoperämiehelle kroonisia sydänoireita, jotka todettiin jälkikäteen. Lentoemännällä kerrottiin olleen säteilyoireita. Toiseen lentokoneeseen sanottiin osuneen lämpöaallon. Väitettiin myös, että vaikka rakettilaukaisu nähtiin, paikalla oli myös ufo.


title: Raketti-ilmiö

text: Tämä valoilmiö nähtiin Suomessa kaikkiaan 15 paikkakunnalla. Taivaalla nähtiin ensin kirkas valo. Jonkin ajan kuluttua valo välähti ja sen ympärille syntyi punaisen, vihreän, keltaisen ja purppuran värinen hehku. Havaintojen suunta oli Helsingistä katsoen itä-koillinen ja ilmeisesti pohjoisempana itä. Havainnot tehtiin yöllä kello 3 ja klo 5 välillä.


title: Raketti-ilmiö

text: Raketti-ilmiöön näyttää liittyneen myös huhtikuun 5. päivänä vuonna 1979 nähty valoilmiö. Varusmiehet näkivät valoilmiön itätaivaalla Misin kylässä Kemijärven liepeillä kello 23.15. Se muistutti aluksi kuin sinertävää sikaria. Sen arveltiin olevan kilometrin päässä ja 300 metrin korkeudessa. Valoilmiön pituus oli havaitsijoiden mukaan 50 metriä, ja sitä ympäröi ohut pilviverho. Isosta valosta erosi noin 10 metrin läpimittainen kirkas kiekkomainen esine, josta tupsahti muutamia kymmeniä metrejä alempana punertava savupilvi. Se peitti koko pienen valon. Hetken kuluttua valo tuli savupilvestä pian ulos ja jatkoi hyvin mutkittelevaa lentoa, josta jäi tulipunainen juova. Valo hävisi muutaman minuutin kuluttua kaakkoon, ja suuri sikari jäi samalle paikalle taivaalle. Tapahtuma oli äänetön. Taivaalle jäi hohtamaan punertava vana vielä parin tunnin ajaksi varsinaisen valoilmiön kadottua.


title: Jutta Urpilainen

text: Jutta Pauliina Urpilainen (s. 4. elokuuta 1975 Lapua) on suomalainen SDP:tä edustava poliitikko ja kansanedustaja vuodesta 2003. Hän toimi SDP:n puheenjohtajana vuosina 2008–2014 ja Kataisen hallituksen valtiovarainministerinä 2011–2014.


title: Jutta Urpilainen

text: Koulutukseltaan Urpilainen on kasvatustieteen maisteri ja luokanopettaja. Hän on ollut Kokkolan kaupunginvaltuuston jäsen vuodesta 2000 ja oli sen puheenjohtaja vuoden 2015 tammikuusta vuoden 2016 elokuuhun, jolloin hän luopui puheenjohtajuudesta perhesyiden vuoksi. Hän oli ensimmäinen naispuheenjohtaja Kokkolan valtuustossa kautta aikain.


title: Jutta Urpilainen

text: Urpilainen valmistui ylioppilaaksi vuonna 1994 Kiviniityn lukiosta Kokkolasta. Vuosina 1982–1995 hän opiskeli musiikkia ja tanssia Keski-Pohjanmaan konservatoriossa. Vuonna 2002 Urpilainen valmistui kasvatustieteen maisteriksi Jyväskylän yliopistosta. Samana vuonna Urpilainen levytti joululaulualbumin "Jouluisia ajatuksia".


title: Jutta Urpilainen

text: Ennen valintaansa eduskuntaan Urpilainen työskenteli opettajana Helsingissä (2001–2002) ja Kokkolassa (2002–2003).


title: Jutta Urpilainen

text: Urpilainen vaikutti SDP:n nuoriso- ja opiskelijajärjestöissä edustaen Suomea Euroopan nuorten sosialistien (ECOSY) hallituksessa vuosina 1998–1999. Hän on toiminut useissa kansainvälisissä järjestötehtävissä, kuten Suomen valtuuskunnassa YK:n (2000) ja Unescon (1999, 2001, 2005) yleiskokouksissa.


title: Jutta Urpilainen

text: Vuodesta 2000 Urpilainen on ollut Kokkolan kaupunginvaltuutettu. Eduskuntaan hänet valittiin ensimmäisen kerran vuoden 2003 vaaleissa 5 365 äänellä Vaasan vaalipiiristä. Kevään 2007 eduskuntavaaleissa hänet valittiin jatkokaudelle 7 244 äänellä. Hänen vaalirahoituksensa oli reilut 30 000 euroa, josta merkittävä osa tuli taulukaupan avulla. Vuosina 2007–2008 Urpilainen toimi SDP:n eduskuntaryhmän toisena varapuheenjohtajana.


title: Jutta Urpilainen

text: Helmikuussa 2008 Eero Heinäluoma ilmoitti, ettei aio jatkaa SDP:n johdossa huonon vaalimenestyksen vuoksi. Hän luopui puheenjohtajuudesta kesän 2008 puoluekokouksessa. Urpilainen asettui ehdolle ja voitti lopullisessa äänestyksessä Erkki Tuomiojan äänin 218–132. Hänestä tuli SDP:n ensimmäinen naispuheenjohtaja ja 32-vuotiaana myös nuorin puheenjohtaja. Urpilaisen ensimmäiset vaalit puolueen johdossa olivat syksyn 2008 kunnallisvaalit, joissa SDP menetti kannatustaan.


title: Jutta Urpilainen

text: Kevään 2011 eduskuntavaaleissa SDP:stä tuli toiseksi suurin eduskuntapuolue, vaikka se menetti kolme eduskuntapaikkaa ja 2,3 prosenttiyksikköä kannatuksestaan. Urpilainen valittiin vaaleissa kolmannelle kaudelleen 11 670 äänellä. Hänen kampanjakulunsa olivat reilut 35 000 euroa, joista omia varoja reilut 15 000 euroa ja loput puolueelta saatua tukea. Vaalien jälkeen hän toimi huhti-kesäkuussa eduskunnan varapuhemiehenä. Kesällä 2011 vaikeiden hallitusneuvotteluiden jälkeen SDP nousi hallitukseen ja Urpilaisesta tuli Kataisen hallituksen valtiovarainministeri ja samalla Suomen ensimmäinen nainen virassa.


title: Jutta Urpilainen

text: Urpilainen osallistui ministerinä ollessaan vuosina 2012 ja 2013 julkisuudelta suljettuihin Bilderberg-ryhmän kokouksiin. Huomiota herätti, että kokousmatkan kustansi Suomen valtio.


title: Jutta Urpilainen

text: Kevään 2014 puoluekokouksessa Urpilainen pyrki neljännelle puheenjohtajakaudelle, mutta hävisi Antti Rinteelle puoluekokousedustajien äänin 257–243. Urpilainen palasi kesäkuussa 2014 jäseneksi ulkoasiainvaliokuntaan ja eduskunnan pankkivaltuustoon, joissa toimi myös ennen ministerikauttaan vuosina 2009–2011. Marraskuussa 2014 Urpilainen ilmoitti asettuvansa ehdolle vuoden 2015 eduskuntavaaleissa.


title: Jutta Urpilainen

text:
Jutta Urpilaisen isä on entinen kansanedustaja Kari Urpilainen. Urpilainen on ollut vuodesta 2006 naimisissa ulkoasiainministeriössä työskentelevän Juha Mustosen kanssa. He adoptoivat Kolumbiasta runsaan vuoden ikäisen pojan maaliskuussa 2016, ja Urpilainen jäi loppuvuodeksi pois eduskuntatyöstä hoitaakseen lasta ja luopui Kokkolan valtuuston puheenjohtajuudesta myös perhesyihin vedoten elokuussa 2016.
Hän palasi takaisin eduskuntatyöhön vanhempainvapaalta helmikuun alussa 2017.


title: Minna Lintonen

text: Minna Helena Lintonen (o.s. "Seitsonen", s. 6. lokakuuta 1962 Helsinki) on suomalainen poliitikko. Hän toimi SDP:n kansanedustajana 2003–2007. Lokakuusta 2012 helmikuuhun 2013 Lintonen toimi Forssan kaupunginjohtaja Tapani Venhon sijaisena. Hän oli Forssan kaupunginhallituksen puheenjohtaja 2009–2012 ja kaupunginvaltuuston puheenjohtaja 2001–2004 sekä ensimmäinen varapuheenjohtaja 2005–2009.


title: Minna Lintonen

text: Koulutukseltaan Lintonen on kasvatustieteen maisteri ja luokanopettaja. Hän työskentelee rehtorina Forssassa.


title: Minna Lintonen

text: Maaliskuussa 2012 SDP:n puoluevaltuuston kokouksessa väistynyt puoluesihteeri Mikael Jungner totesi puolueen tarvitsevan "enemmän kristakiuruja ja vähemmän minnalintosia" kritisoiden häntä arvostellutta Lintosta selän takana puhujaksi. Myöhemmin Jungner pyysi Lintoselta puheitaan anteeksi. Jungnerin kannanoton jälkeen Lintonen ilmoitti harkitsevansa puolueen jäsenkirjasta luopumista. Myöhemmin hän kertoi pysyvänsä puolueessa, mutta väistyvänsä sen luottamustehtävistä vuoden lopussa. Lintonen pyrki eduskuntaan vuosien 2007, 2011 ja 2015 vaaleissa muttei tullut valituksi.


title: Minna Lintonen

text: Lintonen on ollut vuodesta 1986 naimisissa Timo-Pekka Lintosen kanssa. Heillä on kolme lasta.


title: Satu Taiveaho

text: Satu Kirsikka Taiveaho (s. 29. syyskuuta 1976 Riihimäki) on suomalainen poliitikko. Hän oli vuosina 2003–2011 SDP:n kansanedustaja Hämeen vaalipiiristä.


title: Satu Taiveaho

text: Taiveaho valmistui ylioppilaaksi vuonna 1995 ja yhteiskuntatieteiden maisteriksi vuonna 2001. Hän on työskennellyt muun muassa sosiaalityöntekijänä ja päihdeohjaajana. Kansanedustajaksi hänet valittiin sosiaalijohtajan virasta.


title: Satu Taiveaho

text: Vuosina 2001–2008 Taiveaho oli Hämeenlinnan kaupunginvaltuuston jäsen. Hänet valittiin ensimmäisen kerran eduskuntaan vuoden 2003 vaaleissa 4 903 äänellä. Vuoden 2007 vaaleissa Taiveaho valittiin toiselle kaudelle 6 760 äänellä. Hän oli ehdolla myös vuoden 2009 europarlamenttivaaleissa ja sai 25 916 ääntä. Taiveaho ei asettunut ehdolle enää vuoden 2011 eduskuntavaaleissa. Taiveaho profiloitui erityisesti ympäristö- sekä sosiaali- ja terveyspolitiikassa. Ensimmäisellä kaudellaan hän oli ympäristövaliokunnan ja hallintovaliokunnan jäsen ja kaudella 2007–2011 sosiaali- ja terveysvaliokunnan jäsen.


title: Satu Taiveaho

text: Politiikan jälkeen Taiveaho on toiminut Sininauhasäätiön toimitusjohtajana ja sosiaalihuollon aluehallinnon johtavana ylitarkastajana Hämeenlinnassa. Keväällä 2014 Taiveaho aloitti Suomen lähi- ja perushoitajaliitto SuPerin järjestöpäällikkönä.


title: Satu Taiveaho

text: Taiveaho kihlautui keskustan kansanedustaja Antti Kaikkosen kanssa 18. kesäkuuta 2006. He menivät naimisiin Hämeenlinnan vanhassa kirkossa lauantaina 12. heinäkuuta 2008. He ovat julkisuudessa kertoneet olevansa kyvyttömiä saamaan yhteistä lasta. Siksi he yrittivät adoptoida lapsen Etelä-Afrikasta, mutta kolme vuotta kestänyt hanke kaatui Kaikkosen rikosepäilyihin. He toimivat kahden lapsen sijaisvanhempina. Taiveaho tuli kuitenkin syksyllä 2017 raskaaksi, mutta sai keskenmenon. Syyskuussa 2018 he ilmoittivat eroavansa.


title: Gotthold Ephraim Lessing

text: Gotthold Ephraim Lessing (22. tammikuuta 1729 Kamenz, Itäsaksi – 15. helmikuuta 1781 Braunschweig) oli valistusajan tärkein saksalainen runoilija. Hänen draamansa ja teoreettiset kirjoituksensa vaikuttivat olennaisesti Saksan kirjallisuuden kehittymiseen.


title: Gotthold Ephraim Lessing

text: Lessingin isä oli pappi ja teologisten kirjojen kirjoittaja, Johan Gottlieb Lessing. Johan Gottlieb oli naimisissa Justine Salome Fellerin (1703-1777) kanssa. Lessingeillä oli kaksitoista lasta. He asuivat pikkukaupungissa nimeltä Kamenz Itäsaksissa. Kamenzissa Gotthold Ephraim Lessing kävi kaupungin klassista koulua vuodesta 1737 ja muutti sen jälkeen ruhtinaankouluun ("Fürstenschule St. Afra") Meißenissa 22. kesäkuuta 1741. Hän opiskeli 20. syyskuuta 1746 lähtien Leipzigissa teologiaa ja lääketiedettä, kunnes keskeytti opintonsa vuonna 1748. Marraskuussa hän muutti Berliiniin, jossa hän tapasi 1750 Voltairen.


title: Gotthold Ephraim Lessing

text: Vuodesta 1751 lähtien hän työskenteli toimittajana ja kriitikkona lehdessä nimeltä "Berlinische Privilegierten Zeitung", myöhemmin nimeltä "Vossische Zeitung". 29. huhtikuuta 1752 hän sai Wittenbergissä maisterin arvon. Hän palasi marraskuussa 1752 takaisin Berliiniin ja tutustui seuraaviin henkilöihin; Karl Wilhelm Ramler, Friedrich Nicolai, Ewald Christian von Kleist, Johann Georg Sulzer ja Moses Mendelson. Hän muutti lokakuussa 1755 takaisin Leipzigiin.


title: Gotthold Ephraim Lessing

text: Seuraavana vuonna alkoi hänen useammille vuosille suunniteltu opintomatkansa Alankomaihin, Englantiin ja Ranskaan Johann Gottfried Winklerin seurassa. Hän joutui kuitenkin keskeyttämään matkan Amsterdamissa Seitsenvuotisen sodan takia. Samana vuonna hän tapasi seuraavat henkilöt; Johann Wilhelm Gleim, Friedrich Gottlieb Klopstock ja Conrad Ekhof.


title: Gotthold Ephraim Lessing

text: Vuonna 1758 hän muutti takaisin Berliiniin, jossa hän Friedrich Nicolain ja Moses Mendelsonin kanssa julkaisi uutta kirjallisuutta koskevia kirjeitä "Briefe, die neueste Literatur betreffend". Hän oli vuodesta 1760 vuoteen 1765 Breslaussa, jonne kenraali Tauentzien otti hänet sihteerikseen. 1765 hän muutti Berliiniin ja sen jälkeen 1767 kolmeksi vuodeksi Hampuriin dramaturgiksi ja neuvonantajaksi Hampurin kansallisteatteriin. Siellä hän tutustui seuraaviin henkilöihin; Friedrich Ludwig Schröder, Conrad Ekhof, Philipp Emanuel Bach, Johann Melchior Goeze, sekä Reimarus ja König sukuihin. Siellä hän tutustui myös tulevaan vaimoonsa. Hän oli Eva König, jonka aviomies Engelbert König silloin vielä oli elossa. Samana vuonna hänet valittiin ulkojäseneksi Berliinin Tiedeakatemiaan (Berliner Akademie der Wissenschaften), mutta jo 1769 teatteri suljettiin rahan puutteessa.


title: Gotthold Ephraim Lessing

text: Wolfenbüttelissä hänestä tuli 7. toukokuuta 1770 kirjastonhoitaja prinssi Augustin kirjastoon (Herzog August Bibliothek). Siellä hän löysi Theophilus Presbyterin keskiaikaisen teoksen "Schedula diversarum artium", josta hän julkaisi teoksen "Vom Alter der Ölmalerey aus dem Theophilus Presbyter" vuonna 1774 . Hän ja Eva König – joka oli jäänyt leskeksi vuonna 1768 – kihlautuivat 1771. Vuonna 1775 Lessingin työ kirjastossa keskeytyi useamman matkan ja keisari Joosef II:n suoman audienssin vuoksi. Braunschweigin prinssi Leopoldin seurana hän matkusti Italiaan, jossa he vierailivat Milanossa, Venetsiassa, Firenzessä, Genovassa, Torinossa, Roomassa, Napolissa ja Korsikalla.


title: Gotthold Ephraim Lessing

text: 8. lokakuuta 1776 hän ja Eva König avioituivat Jorkissa Hampurin lähellä. Jouluaattoiltana 1777 Lessingeille syntyi poika, joka menehtyi heti synnytystä seuranneena päivänä. Eva Lessing kuoli 10. tammikuuta 1778 lapsivuodekuumeeseen. Lessingin terveydentila huonontui vuonna 1779. Hän kuoli 15. helmikuuta vuonna 1781 aivohalvaukseen (Hirnschlag) ollessaan kyläilemässä Braunschweigissa viinikauppias Angottin luona. Hänet haudattiin Braunschweigiin (Magnifriedhof).


title: Gotthold Ephraim Lessing

text: Lessing oli monipuolinen runoilija, ajattelija ja kriitikko. Saksan valistuksen johtavana hahmona hän oli voimakkaasti luomassa uutta nousevan porvariston itsetietoisuutta. Hän päätyi usein teksteissään metsästämään alati muuttuvaa totuutta poleemisesti tai ironian keinoin.


title: Gotthold Ephraim Lessing

text: Lessingiä kiinnosti erityisesti teatteri. Hänen pyrkimyksensä oli niin näytelmissään kuin muissa kirjoituksissaan rakentaa Saksaan porvarillista teatteria. Hän hyökkäsi Gottshedin ranskalaisia vaikutteita vastaan ja pyrki edistämään englantilaisen draaman näkyvyyttä saksalaisessa kulttuuripiirissä. Erityisesti hän arvosti William Shakespearen tuotantoa. Lessingin näytelmistä on suomennettu vain "Minna von Barnhelm", "Emilia Galotti" sekä "Nathan Viisas"/"Viisas Natan" (Nathan der Weise). "Minna von Barnhelmiä" voisi luonnehtia ensimmäiseksi saksalaiseksi kansalliskomediaksi. "Emilia Galottia" on luonnehdittu ensimmäiseksi saksalaiseksi porvarilliseksi murhenäytelmäksi. "Viisas Natan" on taas runomittaan kirjoitettu uskontoja käsittelevä filosofinen näytelmä.


title: Valley of the Damned

text: Valley of the Damned on DragonForcen vuonna 2003 julkaistu debyyttialbumi. Kansikuva jouduttiin tekemään uudelleen ja bändille keksimään uusi nimi, koska yhtyeen silloinen nimi DragonHeart oli käytössä toisella yhtyeellä. Tämän takia tekijänoikeuskiistojen välttämiseksi tämä oli helpoin vaihtoehto.


title: Saara Karhu

text: Saara Elina Karhu (s. 6. marraskuuta 1957 Helsinki) on suomalainen poliitikko ja entinen Yleisradion TV2:n kuuluttaja, urheilutoimittaja ja asiaohjelmien toimittaja. Hän on toiminut Suomen sosialidemokraattisen puolueen kansanedustajana vuosina 1999–2015 sekä Tampereen kaupunginvaltuutettuna vuosina 2001–2008. Koulutukseltaan Karhu on lastentarhanopettaja.


title: Saara Karhu

text: Saara Karhu asuu Tampereella. Hän on naimisissa, ja hänellä on edellisestä liitosta aikuinen tytär.


title: Saara Karhu

text: Vuoden 2015 eduskuntavaaleissa Karhu ei asettunut enää ehdolle, vaan toivoi voivansa viettää enemmän aikaa perheensä kanssa ja palata toimittajan työhön.


title: Reino Ojala

text: Reino Johannes Ojala (s. 20. syyskuuta 1945 Nokia) on suomalainen poliitikko. Hän toimi SDP:n kansanedustajana 1995–1999 ja 2003–2007. Vuosina 1999–2003 hän työskenteli työministeri Sinikka Mönkäreen erityisavustajana.


title: Reino Ojala

text: Ojala on ollut Nokian kaupunginvaltuuston jäsen vuodesta 1981. Hän on toiminut myös valtuuston ja kaupunginhallituksen (1983–1996) puheenjohtajana. Presidentinvaalissa 1988 Ojala oli valitsijamies. Vuonna 2012 Ojala sai kaupunkineuvoksen arvonimen.


title: Reino Ojala

text: Koulutukseltaan Ojala on liikunnanohjaaja Pajulahden urheiluopistosta (1969). Hän työskenteli Nokian Urheilijoiden toiminnanjohtajana 1964–1965. Ojala on Urheiluopistosäätiön valtuuskunnan jäsen.


title: Thyrfing

text: Thyrfing on ruotsalainen viikinkimetalli-yhtye. Se perustettiin vuonna 1995, aluksi kitaristi Patrik Lindgrenin ja rumpali Jocke Kristenssonin sivuprojektina. Thyrfing otti alusta asti vaikutteita viikinkimytologiasta. Alkuvaiheessa yhtyeen musiikki oli raa'ahkoa ja primitiivistä, ja mukana oli aineksia kansanmusiikista, keskiaikaisista melodioista ja raskaana jylläävistä kitaroista. Kahden demokasetin myötä Thyrfing sai hyvän vastaanoton underground-piireissä. Yhtye solmi vuonna 1997 levytyssopimuksen hollantilaisen Hammerheart-levy-yhtiön kanssa. Debyyttialbumi Thyrfing julkaistiin 1998.


title: Thyrfing

text: Toisella albumillaan "Valdr Galda" Thyrfing edistyi ilmaisussaan ja omaksui sinfoniallisia vaikutteita, unohtamatta kuitenkaan juuriaan. Keikkoja varten yhtye värväsi mukaan kitaristi Tommy Tägtgrenin. Urkraft-albumi julkaistiin vuonna 2000. Samana vuonna Thyrfing teki pienen kiertueen Pohjois-Euroopassa.


title: Thyrfing

text: Vuonna 2002 ilmestyi levy Vansinnesvisor. Se oli iso harppaus Thyrfingin musiikillisessa ilmaisussa, muun muassa erikoisten soitinvalintojen ja vaihtuvien laulutyylien takia. Yhtye tuli albumin myötä suuremman yleisön tietoisuuteen.


title: Thyrfing

text: Vuonna 2003 Thyrfing lähti isommalle Euroopan kiertueelle, ja soitti jo isommissa paikoissa ja festivaaleilla, muun muassa Wacken Open Airin päälavalla. Yhtye vaihtoi 2005 levy-yhtiönsä monikansalliseen EMIin ja julkaisi albumin "Farsotstider", joka jatkoi tutulla linjalla.


title: Thyrfing

text: Ensimmäisen USA:n keikkansa Thyrfing soitti suomalaisen Moonsorrowin ja irlantilaisen Primordialin kanssa Heathen Crusade -metallifestivaaleilla.


title: Tero Rönni

text: Tero Matti Johannes Rönni (s. 3. maaliskuuta 1954 Parkano) on suomalainen poliitikko. Hän toimi Suomen sosialidemokraattisen puolueen kansanedustajana vuosina 1999–2011. Rönni on ollut mukana Mäntän kaupunginvaltuustossa vuodesta 1989 lähtien ja puheenjohtajana vuodesta 2005. Kaupunginhallituksessa hän on ollut mukana vuosina 1993–2004, puheenjohtajana vuosina 1997–2000. Tampereen yliopiston tekemän tutkimuksen mukaan Rönni oli vuonna 2007 valituista kansanedustajista mielipiteiltään vasemmistolaisin.


title: Tero Rönni

text: 27. tammikuuta 2008 Helsingin Sanomat nimesi eduskunnassa suorittamansa nimettömän kyselyn perusteella Tero Rönnin yhdeksi seksuaalisista häiritsijöistä eduskunnassa. Julkisen sanan neuvosto moitti myöhemmin Helsingin Sanomia hyvän journalistisen tavan loukkaamisesta. Neuvoston mukaan Helsingin Sanomat ei esittänyt riittäviä näyttöjä kirjoituksen perustaksi. JSN:n mielestä voimakkaasti leimaavan ja yleistävän juttukokonaisuuden totuudellisuus jäi näin ollen osoittamatta.


title: Pia Viitanen

text: Pia-Liisa Viitanen (s. 7. huhtikuuta 1967 Tampere) on suomalainen sosiaalidemokraatteja edustava poliitikko. Hän on ollut kansanedustaja vuodesta 1995 ja ministeri vuosina 2013–2015. Toukokuusta 2013 huhtikuuhun 2014 Viitanen oli Kataisen hallituksen asunto- ja viestintäministeri, minkä jälkeen hän toimi toukokuuhun 2015 kulttuuri- ja asuntoministerinä ensin Kataisen ja sitten Stubbin hallituksessa.


title: Pia Viitanen

text: Koulutukseltaan Viitanen on hallintotieteiden maisteri (1993).


title: Pia Viitanen

text: Viitanen valittiin SDP:n kansanedustajaksi ensimmäistä kertaa vuoden 1995 eduskuntavaaleissa Hämeen läänin pohjoisesta vaalipiiristä. Hänet on valittu neljästi jatkokaudelle vuosien 1999, 2003, 2007 ja 2011 vaaleissa. Eduskunnassa Viitanen on ollut varsinainen jäsen ympäristövaliokunnassa (1995–2005), tulevaisuusvaliokunnassa (1996–1999), sivistysvaliokunnassa (1999–2003), valtiovarainvaliokunnassa (2007–2013) ja suuressa valiokunnassa (2011–2013). Lisäksi hän oli Yleisradion hallintoneuvoston jäsen vuosina 1999–2011 ja eduskunnan pankkivaltuuston jäsen vuosina 2011–2013.


title: Pia Viitanen

text: Vuosina 1993–1997 Viitanen oli Tampereen kaupunginvaltuuston varajäsen. Vuodet 1993–1995 hän oli kulttuuri- ja vapaa-aikalautakunnan jäsen. Valtuuston varsinaiseksi jäseneksi Viitanen valittiin vuoden 1996 kunnallisvaaleissa ja hän on istunut valtuustossa siitä lähtien.